Tingkat prosedur kawalan orang ramai di venue sukan- Ti

PETALING JAYA, 2 Oktober- Prosedur kawalan orang ramai yang berkesan di venue sukan memainkan besar dalam mengelakkan kejadian tidak diingini, seperti tragedi berdarah yang mengorbankan lebih 150 orang dalam rusuhan selepas perlawanan bola sepak di Indonesia semalam, di negara ini.Menteri Belia dan Sukan, Datuk Seri Ti Lian Ker berkata selain mengharapkan penyokong dapat mengawal emosi, anggota penguat kuasa yang bertugas di venue, juga perlu bijak dalam mengawal keadaan dan provokasi supaya tidak mencetuskan suasana lebih tegang.Katanya beliau bimbang sekiranya isu kawalan orang ramai di venue sukan tidak diambil serius, kemungkinan besar tragedi sama boleh berlaku di negara ini.“Kawalan kumpulan adalah salah satu perkara yang perlu kita lihat di sini, kerana sekarang orang ramai lebih cenderung untuk ‘memberontak’ berbanding dulu, yang mudah mendengar kata. Jadi kekerasan bukan lagi satu pilihan terbaik, penguat kuasa perlu bijak kawal keadaan.“Bagi saya ini adalah satu cabaran yang perlu dihadapi, ia bukan mengenai sukan itu tetapi berkaitan individu… penyokong tersebut. Masalah (rusuhan) ini berlaku apabila peminat terlampau kecewa dan geram,” katanya pada sidang media Pelancaran Liga E-Sukan Malaysia 2022 di sini, hari ini.

(Menteri Belia dan Sukan, Datuk Seri Ti Lian Ker/BERNAMA)

Angka kematian akibat rusuhan pada pertembungan 'derby Jawa Timur' antara Arema FC dan Persebaya Surabaya di Stadium Kanjuruhan, Malang, Jawa Timur, meningkat kepada 174, demikian menurut Agensi Anadolu (AA) memetik ketua polis Jawa Timur Nico Afinta hari ini.Selain itu lebih 100 orang turut cedera dalam insiden itu, dan mereka sedang dirawat di lapan hospital.Sebuah video yang dikongsi di media sosial menunjukkan peminat, berpakaian merah dan biru, menyerbu padang selepas Arema tewas 2-3 kepada Persebaya Surabaya dan bertembung dengan pasukan keselamatan yang kelihatan memakai pakaian anti rusuhan.Selepas penyokong pasukan tuan rumah yang kalah menyerbu padang, pegawai melepaskan gas pemedih mata untuk menyuraikan mereka, sekali gus mencetuskan rempuhan dan kes sesak nafas.Berikutan insiden rusuhan itu, Persatuan Bola Sepak Indonesia (PSSI) mengambil keputusan menggantung saingan Liga Indonesia selama seminggu, selain dilapor telah mengharamkan Arema daripada menganjurkan perlawanan di laman sendiri sehingga penghujung musim.- BERNAMA


Azeem catat bawah 21 saat dalam acara 200m

KUALA LUMPUR, 2 Oktober- Raja pecut Sukan Malaysia (Sukma) ke-20, Muhammad Azeem Mohd Fahmi mengakhiri musim 2022 dengan menduduki tempat kelima dalam acara 200m lelaki pada saingan Cabaran Olahraga di Jepun, hari ini.Atlet pecut muda negara dari Perak berusia 18 tahun itu merakamkan catatan bawah 21 saat (s) iaitu 20.98s di Stadium Denka Big Swan, Niigata.Ia merupakan pencapaian keempatnya merakamkan catatan bawah 21s untuk tahun ini dengan catatan masa peribadi terbaiknya 20.83s ketika memenangi perlumbaan saringan pusingan awal 200m pada Kejohanan Olahraga Dunia Bawah 20 Tahun di Cali, Colombia, Ogos lalu.“Saya berpuas hati dengan prestasi yang dipamerkan dan catatan masa yang dibuat Azeem di sini, selepas mencatatkan 21s pada separuh akhir. Walaupun tamat saingan di tempat kelima, yang penting adalah konsistensi.“Selepas ini beliau akan membuat persediaan untuk melanjutkan pelajaran di Amerika Syarikat,” kata jurulatihnya, Muhammad Amir Izwan Tan Abdullah, ketika dihubungi di Niigata.

(Atlet Olahraga Perak Muhammad Azeem Mohd Fahmi (tengah) ketika beraksi dalam acara 100m lelaki akhir pada Sukan Malaysia (SUKMA) di Stadium Nasional Bukit Jali, 16 September 2022/BERNAMA)

Sementara itu, pelari pecut Jepun menakluki podium dalam acara tersebut apabila Uzawa Toba memenangi emas dengan catatan 20.60s, diikuti Keigo Yasuda (20.75s) dan Uemoto Naoki (20.94s).Dua minggu lalu,  Muhammad Azeem mengungguli acara 100m dengan catatan masa 10.25s pada temasya Sukma di Stadium Nasional Bukit Jali dan menghuni tempat kedua acara 200m dengan masa 21.03s di belakang pemenang Muhammad Arsyad Md Saat dari Johor dengan masa 21.02s.-BERNAMA


Tenis: Hao Sheng, Zenn juarai Terbuka KL

(Aksi tangkas Koay Hao Sheng ketika menentang lawannya, Rifqy Sukma dalam peringkat akhir perseorangan lelaki pada Kejohanan TerbukaTenis Kuala Lumpur 2022 di Kompleks Sukan Jalan Duta/BERNAMA)

KUALA LUMPUR, 2 Oktober- Pemain tenis kebangsaan Koay Hao Sheng kini lebih bersedia untuk bermain dalam kejohanan bertaraf tinggi selepas memenangi gelaran sulongnya dalam perseorangan lelaki di Terbuka Kuala Lumpur (Terbuka KL), hari ini.Pemain berusia 24 tahun dari Perlis itu muncul juara selepas mengalahkan pemain dari Indonesia Rifqy Sukma Ramadhan 6-4, 6-0 pada perlawanan akhir kejohanan Sirkit Kebangsaa (pusingan tiga) di Pusat Tenis Nasional di sini, sekali gus memenangi hadiah wang tunai RM8,000.Hao Seng yang bermain pada kejonanan pertamanya selepas pandemik, berharap gelaran yang dimenangi beliau itu akan dapat meningkatkan keyakinannya bagi menghadapi Sukan SEA Kemboja 2023 dan Kumpulan III Piala Davies.“Set pertama agak sukar dan saling bersaing, kerana kami berdua letih selepas bermain sehingga semalam. Walaupun beliau memberikan tentangan, saya berjaya menang set pertama, dan ini menjadikan saya lebih yakin pada set kedua.“Ia satu gelaran besar untuk saya, saya gembira untuk menang… Namun masih terdapat perkara yang perlu saya perbaiki, terutamanya ketika bermain di jaring,” katanya kepada media selepas perlawanan, sambil menambah lebih banyak perlawanan berintensiti tinggi diperlukan pemain negara untuk cemerlang di Sukan SEA.Sementara itu pemain berusia 17 tahun dari Selangor Zenn Lim Sze Xuan, menjuarai kategori perseorangan wanita selepas menewaskan Iman Syuhada Abdullah dari Negeri Sembilan, 6-1, 6-2, untuk membawa pulang wang tunai RM5,000.Zenn berharap kemenangan pertamanya pada peringkat kebangsan ini akan dapat diteruskan pada Piala Premier Sarawak, di mana beliau akan bertanding dalam acara Junior J1 dan J3 Jelajah Tenis Persekutuan Tenis Dunia (ITF), pada minggu hadapan.“Gaya permainan dia (Iman Syuhada) agak berbeza, beliau banyak bermain bola tinggi, tidak mudah untuk menyerang bola sedemikian, kerana ketiadaan rentak, jadi anda perlu menggunakan dan kerahkan tenaga untuk mengikuti rentaknya, dan dalam masa sama perlu tepat.“Jadi strategi saya, bermain dengan konsisten dan cuba buat beliau banyak berlari, bemain dekat net sebelum menolak kebelakang dan lakukan lebih banyak pukulan jatuh,” kata Zenn.Sementara itu Presiden Persatuan Tenis Malaysia Mirzan Mahathir berkata mereka becadang untuk menggalakkan dan menaikkan pemain muda berpotensi termasuk Zenn untuk cemerlang dalan karier mereka.“Bagi saya agak penting untuk kami, membimbing pemain baharu dalam perlawanan mereka dan bermain pada peringkat kebangsaan. Memenangi gelaran ini satu langkah signifikasi untuk karier beliau (Zenn) … Dia dan pemain lain mempunyai potensi yang besar, tetapi apa yang lebih penting lagi ialah perpindahan daripada bermain di peringkat junior ke kategori terbuka dan meningkatkan standard mereka,” katanya.Mirzan berkata lebih 180 pemain termasuk 22 dari luar negara menyertai kejohanan itu yang menawarkan hadiah keseluruhan RM69,250 menerusi lapan kategori.

(Koay Hao Sheng muncul juara dalam kategori perseorangan lelaki pada KejohananTerbuka Tenis Kuala Lumpur 2022 yang berlangsung di Kompleks Sukan Jalan Duta/BERNAMA)

Keputusan lain:LelakiBeregu: Daniel Leong Prickett (PRK)-Christian Didier Chin (SAB) mn Imran Daniel (NSE)-Koay Hao Sheng (PER) 4-6, 7-5 (13-11)Perseorangan Veteran: Dony Collin (INA) mn Nooriman Muhammad (INA) 5-2 (berhenti awal)Perseorangan Masters: Abd Hazli Zainuddin (NSE) mn Ahmad Hazeeq (PER) 6-1, 6-1Beregu Masters: Hafizi Hashim (KL)-Ahmad Hazeeq (PER) mn Abd Hazli Zainuddin (NSE) - Paul Poh (PEN) 7-5, 6-3 WanitaBeregu: Jessy Rompies (INA)-Jawairiah Noordin (PEN) mn Iman Syuhada (NSE)-Nao Phang (KL) 6-0, 6-1. -BERNAMA


Nafuzi Zain dedikasi kemenangan buat penyokong skuad hitam putih

KUALA NERUS, 2 Oktober - Pengendali Terengganu FC (TFC) Nafuzi Zain mendedikasikan kemenangan 2-0 Skuad Penyu atas Sabah FC dalam aksi Liga Super di sini malam tadi, khas buat penyokong skuad hitam putih.Menurut Nafuzi, beliau amat terharu dan berbangga kerana penyokong serta peminat bola sepak Terengganu sentiasa memberikan sokongan padu dengan hadir memenuhi stadium serta menyifatkan mereka antara penyokong terbaik kelab bola sepak di negara ini."Saya sungguh terharu dengan peminat bola sepak Terengganu yang dari awal tak berhenti beri sokongan kepada pasukan, sejak saya mula menerajui pasukan ini pada 2018."Apatah lagi di saat kita dalam kedudukan sengit bersaing dengan beberapa pasukan lain untuk merebut slot ke Piala Konfederansi Asia (AFC)," katanya selepas perlawanan menentang Sabah FC di Stadium Sultan Mizan Zainal Abidin di sini, malam tadi.Pada perlawanan tersebut dua gol jaringan Skuad Penyu berjaya dihasilkan Nik Muhammad Shariff Haseefy Mohd Lazim dan Pape Diakite.

Dalam pada itu, Nafuzi memuji persembahan bertenaga anak buahnya sehingga berjaya menewaskan pasukan Sabah yang berada di kedudukan lebih atas berbanding TFC dalam ranking Liga Super.Sementara itu Ketua Jurulatih Sabah Datuk Ong Kim Swee berkata persembahan malam tadi merupakan aksi terburuk yang pernah dipamerkan anak buahnya sepanjang 19 perlawanan Liga Super musim ini."Terengganu memang layak menang, malah dengan corak permainan seperti malam ini, kita tak layak walaupun untuk keputusan seri," katanya.Bagaimanapun beliau tetap yakin Sabah masih di landasan yang betul untuk menamatkan liga musim ini dalam kelompok tiga pasukan terbaik, sekali gus layak ke Piala AFC musim depan. - BERNAMA


ATC: Hakim Danish bangkit ungguli perlumbaan sengit di Thailand

KUALA LUMPUR, 2 Oktober - Pelumba muda negara Muhammad Hakim Danish Ramli menemui semula sentuhan kemenangan selepas mendominasi perlumbaan pertama pusingan keempat Kejuaraan Asia Talent Cup (ATC) di Litar Antarabangsa Chang, Thailand semalam.Pencapaian itu membolehkan Muhammad Hakim kembali menerajui senarai kedudukan pelumba dengan mengumpul keseluruhan 117 mata, mengatasi pencabar terdekat Shinya Ezawa dari Jepun (106 mata) di tempat kedua dan pelumba Qatar Hamad Al-Sahouti jauh di posisi ketiga dengan 73 mata.Selepas menamatkan pusingan ketiga di tempat kedua di Jepun minggu lepas, pelumba berusia 15 tahun itu bangkit merampas kedudukan teratas podium semalam dengan merakam kepantasan 29 minit dan 01.585 saat, menurut https://www.asiatalentcup.com.Tunggangan hebat pelumba kelahiran Terengganu dalam perlumbaan 16 pusingan itu cukup untuk menewaskan Veda Ega Pratama dari Indonesia di tempat kedua dengan masa 29:01.631s sementara wakil Jepun, Gun Mie terpaksa akur di kedudukan ketiga dengan masa 29:01.848s.

(Hakim Danish mendominasi perlumbaan pertama pusingan keempat Kejuaraan Asia Talent Cup (ATC) di Litar Antarabangsa Chang, Thailand semalam/FOTO Facebook ATC

Dalam pada itu, tiga lagi pelumba Malaysia menyaksikan Farres Putra Mohammad Fadhill menamatkan saingan di tempat ketujuh (29:14.613s), Muhammad Farish Hafiy ke-12 (29:24.393s) dan Emil Idzhar Ezuan ke-19 (29:47.601s).Sebagai rekod, Muhammad Hakim menjuarai kedua-dua perlumbaan pusingan kedua di Mandalika International Street Circuit, Indonesia Mac lepas selepas permulaan hambar pada pusingan pertama di Litar Antarabangsa Losail di Qatar pada Februari dengan gagal menaiki podium.Beliau dan wakil Malaysia lain dijadual turun bersaing dalam perlumbaan kedua di Thailand, hari ini. - BERNAMA


JDT juara Liga Super kali kesembilan berturut-turut

KUALA LUMPUR, 1 Oktober - Johor Darul Ta’zim (JDT) dinobatkan selaku juara Liga Super buat kali kesembilan berturut-turut dengan berbaki empat perlawanan liga malam ini, sekali gus mencipta sejarah terunggul dalam arena bola sepak negara yang sukar dicabar pasukan lain.Kejayaan itu hadir apabila skuad bimbingan Hector Bidoglio mencatat kemenangan 5-0 ke atas Negeri Sembilan FC di Stadium Sultan Ibrahim, Iskandar Puteri pada aksi malam ini, manakala pencabar terdekat Sabah FC tewas kepada Terengganu 0-2, di Stadium Sultan Mizan Zainal Abidin di Kuala Nerus.Kekalahan Sabah itu menamatkan perebutan takhta musim ini, apabila JDT yang mengumpul 46 mata daripada 18 perlawanan, tidak lagi mampu digugat skuad Sang Badak, yang mengutip 36 mata di tempat kedua dan hanya tinggal tiga perlawanan menuju penghujung musim.Kejayaan menjuarai saingan musim 2022 juga, menyaksikan skuad Harimau Selatan berpeluang memperbaiki pencapaian mara ke pusingan kedua Liga Juara-Juara Konfederasi Bolasepak Asia (AFC) musim ini, apabila meraih tiket automatik ke kejohanan itu tahun hadapan.Lebih manis, ia merupakan kejayaan berganda buat JDT, selepas pasukan feeder mereka JDT II ditabalkan sebagai juara Liga Premier, semalam.Pada aksi di malam ini, JDT selesa mendahului 2-0 pada separuh masa pertama menerusi jaringan pemain sayap muda Arif Aiman Mohd Hanapi dan Leandro Velazquez, masing-masing pada minit ke-35 dan ke-37, sebelum Arif Aiman mencetak gol kedua peribadinya tiga minit selepas rehat.

Pemain import dari Brazil Bergson da Silva, turut tidak ketinggalan mencetak nama sebagai penjaring selepas menyumbat dua gol masing-masing pada minit ke-60 dan ke-88, untuk terus gah menerajui senarai penjaring terbanyak dengan koleksi 24 gol. Rakan sepasukan Fernando Forestieri kedua (13 gol).Di Kuala Nerus, jaringan Pape Diakite seawal minit ketujuh dan Nik Sharif Haseefy Lazim (minit ke-30) memastikan skuad bimbingan Mohd Nafuzi Mohd Zain, meraih tiga mata sementara Sabah FC terus gagal menamatkan kemarau kemenangan dalam empat aksi terakhir.Sementara itu, kehadiran bekas pengendali skuad kebangsaan, Tan Cheng Hoe bersama Selangor FC dilihat memberi impak segera selepas skuad Gergasi Merah, yang dihimpit prestasi terumbang-ambing mencatat kemenangan bergaya 5-0 ke atas Melaka United di Stadium Majlis Bandaraya Petaling Jaya.Gol Mohammad Nor Hakim Hassan pada minit ke-16 dan Muhammad Mukhairi Ajmal Mahadi (minit ke-32), masing-masing meletakkan pasukan mendahului 2-0 pada babak pertama sebelum Selangor meledak lagi tiga gol menerusi Brendan Gan (minit ke-66 dan ke-78) dan Herlison Caion pada minit ke-90.Dalam pada itu, jaringan tunggal V. Ruventhiran pada minit ke-69, menyaksikan Petaling Jaya (PJ) City FC mengejutkan Kedah Darul Aman (KDA) FC 1-0 di laman sendiri pada pertembungan di Stadium Darul Aman, Alor Setar.Pada masa sama, Sri Pahang FC menundukkan Sarawak United 4-1 ketika bertandang ke Stadium Negeri, Kuching. - BERNAMA


Tenis Terbuka Sofia: Jannik Sinner ke pusingan separuh akhir

SOFIA, 1 Oktober- Juara bertahan, Jannik Sinner kini selangkah untuk mempertahankan gelarannya buat kali ketiga selepas menyingkirkan pemain Australia, Aleksandar Vukic dengan straight set pada Tenis Terbuka Sofia.Kemenangan itu membolehkan beliau mara ke peringkat separuh akhir.Dalam perlawanan tersebut pemain Itali itu menang mudah dengan keputusan 6-2,6-3.Sinner juga dilihat tenang dalam perlawanan suku akhir tersebut berbanding lawannya yang lebih banyak melakukan kesilapan mudah.Selepas ini, Sinner dijadual menentang Holger Rune dari Denmark bagi merebut slot ke saingan akhir kejohanan.Rune sebelum ini menewaskan pemain Belarus, Ilya Ivashka dengan keputusan 6-2 5-7 6-4.Sementara itu, rakan senegara Sinner yang juga pilihan keempat kejohanan Lorenzo Musetti, juga mara selepas menang dengan keputusan 7-6, 6-1 menewaskan Jan-Lennard Struff dari Jerman.


Chile dan Peru rayu kepada CAS, singkirkan Ecuador dari Piala Dunia

LAUSANNE, 1 Oktober- Chile dan Peru tampil membuat rayuan di Mahkamah Timbang Tara Sukan (CAS) dalam usaha untuk mengeluarkan Ecuador daripada Piala Dunia.Persekutuan Bola Sepak Antarabangsa (FIFA) terdahulu pada September menggugurkan dakwaan Ecuador menggunakan pemain tidak sah, dalam pertikaian mengenai kewarganegaraan Byron Castillo, yang bermain untuk Ecuador dalam kelayakan.CAS ialah pilihan undang-undang terakhir yang tersedia untuk kedua-dua negara Amerika Selatan.Ecuador akan memulakan Piala Dunia di Doha pada 20 November dengan menentang tuan rumah Qatar.Kenyataan mahkamah berkata "kedua-dua perayu (Chile dan Peru) meminta CAS mempertimbangkan rayuan tersebut pada atau sebelum 10 November 2022”.Castillo, seorang pemain pertahanan, beraksi dalam lapan perlawanan kelayakan Ecuador, termasuk kedua-dua perlawanan menentang Chile yang menyaksikan perlawanan berpihak kepada Ecuador sekali dan seri sekali.Castillo tidak muncul dalam mana-mana perlawanan Ecuador menentang Peru.Persekutuan bola sepak Chile (FFCH) berkata terdapat "bukti yang tidak terkira banyaknya" bahawa Castillo, yang bermain untuk Leon di Mexico, dilahirkan di Colombia pada Julai 1995 dan bukan di Playas, Ecuador pada November 1998.FFCH mendakwa "penggunaan sijil kelahiran yang dipalsukan, pengisytiharan umur palsu dan kewarganegaraan palsu".Ecuador menduduki tempat keempat dalam kelayakan Piala Dunia Amerika Selatan untuk mendapatkan tempat terakhir automatik serantau.Mereka telah diundi menentang Qatar, Belanda dan Senegal di peringkat akhirPeru dan Chile berkata pasukan mereka harus mengambil tempat Ecuador.Peru menduduki tempat kelima dalam kelayakan Amerika Selatan, dan kalah playoff kepada Australia.Chile menduduki tempat ketujuh, tujuh mata di belakang Ecuador dan lima di belakang Peru, tetapi mahu lapan perlawanan yang dimainkan Castillo diisytiharkan kalah oleh Ecuador, yang akan mengangkatnya ke tempat keempat kelayakan zon Amerika Selatan. -AFP

(Byron Castillo (TENGAH) semasa perlawanan bola sepak persahabatan antara Jepun dan Ecuador di Duesseldorf, barat Jerman, pada 27 September 2022 / AFP)


JDT II juara Liga Premier

KUALA LUMPUR, 1 Oktober- Pasukan Johor Darul Ta'zim II (JDT II) dinobatkan selaku juara Liga Premier selepas menang tipis 1-0 ke atas Selangor FC dalam perlawanan di Stadium UiTM, Shah Alam.Skuad kendalian Mariano Echeverria itu bagaimanapun terpaksa menunggu sehingga babak kedua perlawanan sebelum menghasilkan jaringan pendahuluan menerusi Daryl Sham K.K. George pada minit ke-49. Selangor 2 berpeluang menjaringkan beberapa gol namun ia gagal disempurnakan dan keputusan kekal 1-0 sehingga wisel penamat.Keputusan tersebut menyaksikan gelaran juara Liga Premier sah menjadi milik JDT II dengan mengumpul 42 mata.Sementara itu di Kota Bharu, Kelantan FC kekal di tangga kedua liga mengumpul 37 mata selepas mencatat keputusan seri 1-1 menentang Kelantan United pada perlawanan berlangsung di Stadium Muhammad Stadium Sultan Muhammad IV.Kelantan terlebih dahulu menjaringkan gol menerusi Nurshamil Abd Ghani yang menyempurnakan sepakan penalti pada minit ke-35 sebelum Kelantan United menyamakan kedudukan pada minit ke-53 menerusi Mohammad Amirul Shafik.


China jadi tuan rumah acara badminton antarabangsa pertama sejak ditangguh pada 2019

SHANGHAI, 30 September- China akan menjadi tuan rumah kejohanan badminton antarabangsa pertamanya sejak ia ditangguhkan susulan penularan wabak COVID-19 pada tahun 2019.Persekutuan Badminton Dunia (BWF)memaklumkan, Perlawanan Akhir Jelajah Dunia akan berlangsung di Guangzhou pada 14 hingga 18 Disember depan.Bagaimanapun BWF tidak menyatakan sama ada acara tersebut akan diadakan dalam 'gelembung sukan'.

Perlawanan Akhir Jelajah Dunia tersebut bakal menyaksikan lapan pemain teratas dalam setiap kategori berentap merebut "hadiah terbesar" dalam arena badminton, menurut BWF."Kami tetap yakin bahawa tuan rumah akan menganjurkan acara akhir yang menakjubkan dengan standard keselamatan dan keselesaan yang tinggi untuk pemain," ujar Setiausaha Agung BWF, Thomas Lund. -AFP


Liga simpanan: Skuad projek FAM-MSN akan tetap beraksi

(Ketua Pengarah MSN, Datuk Ahmad Shapawi Ismail)

KUALA LUMPUR, 30 September- Skuad Projek FAM-MSN akan tetap beraksi pada Liga Simpanan biarpun menampilkan prestasi kurang memuaskan dalam saingan Liga Premier 2022.Ketua Pengarah Majlis Sukan Negara (MSN), Datuk Ahmad Shapawi Ismail berkata kesinambungan pasukan tersebut perlu diteruskan bagi memberi peluang kedua kepada pemain membuktikan kebolehan memandangkan mereka adalah produk dari Akademi Mokhtar Dahari (AMD) di bawah Program Pembangunan Bola Sepak Negara (NFDP).Ahmad Shapawi berkata prestasi Skuad Projek FAM-MSN itu bukanlah menjadi keutamaan pihaknya kerana yang penting adalah memastikan pemain dapat mengembangkan bakat sehingga dapat dipancing mana-mana kelab dalam saingan Liga Malaysia (Liga-M).“Kita lebih mahukan para pemain terus dibentuk dan bantu mereka sehingga boleh pasarkan diri ke skuad atau negeri lain,” katanya pada sidang media majlis menandatangani perjanjian penajaan antara MSN dan syarikat jenama tudung, TudungPeople International Sdn Bhd, semalam.Bagaimanapun, beliau berkata jawatankuasa kerja MSN akan mengadakan perbincangan bersama Persatuan Bolasepak Malaysia (FAM) untuk mengolah semula program dalam skuad berkenaan pada masa depan.Skuad Projek FAM-MSN ketika ini terperosok di tangga tercorot Liga Premier dengan hanya mengutip lapan mata selepas 18 perlawanan liga musim ini.

Julai lepas, Liga Bolasepak Malaysia (MFL) mengesahkan saingan Liga-M akan melalui penstrukturan yang menyaksikan penyertaan 18 pasukan dalam saingan Liga Super manakala Liga Premier dihentikan sementara bermula musim 2023.Penstrukturan itu juga menyaksikan saingan Liga Simpanan diperkenalkan mulai musim depan melibatkan kesemua 18 pasukan Liga Super 2023 yang perlu menyediakan skuad Bawah 23 Tahun (B-23) masing-masing bagi saingan tersebut, selain tambahan skuad Projek FAM-MSN sebagai pasukan ke-19.Ia antara lain bagi menawarkan minit permainan lebih tinggi dan jumlah perlawanan kompetitif lebih banyak kepada pemain selain meningkatkan nilai komersial saingan liga tempatan yang akan memberi manfaat kepada semua pihak.- BERNAMA


Belum menang sebarang perlumbaan, Hamilton tidak panik

KUALA LUMPUR, 29 September- Juara dunia Formula Satu (F1) tujuh kali, Lewis Hamilton mengakui belum panik meskipun dia masih gagal memenangi sebarang perlumbaan musim ini.Sebaliknya, situasi itu dianggap Hamilton sebagai satu proses 'pembangunan' bagi dirinya dan juga pasukan Mercedes.Jelas Hamilton, dia tidak melihat kegagalan itu sebagai ‘kemarau kemenangan’ atau pun ‘penamat’ buat kariernya dan juga Mercedes."Saya tidak melihatnya sebagai kemarau kemenangan. Saya anggap sebagai satu keunikan di mana ia memberi suntikan semangat dan kekuatan kepada saya dan juga pasukan. Ada enam lagi baki perlumbaan, jadi ada enam lagi peluang buat kami mencari kemenangan tetapi jika kami gagal melakukannya, saya tidak rasa ia suatu penamat. Kami akan kembali ke tempat teratas," kata Hamilton dalam sidang media Petronas dan Pasukan Mercedes menjelang saingan Grand Prix Singapura hujung minggu ini.

Ketika ini, pemandu British berusia 37 tahun itu berada di tangga keenam kejuaraan dunia dengan 168 mata manakala pesaingnya, Max Verstappen daripada Red Bull pula akan merangkul kejuaraan dunia kali kedua jika berjaya memenangi perlumbaan tersebut.


Verstappen berpeluang juara dunia kali kedua

SINGAPURA, 29 September- Pemandu Red Bull, Max Verstappen berpeluang dinobatkan sebagai juara dunia buat musim kedua berturut-turut sekiranya berjaya mencatat kedudukan terbaik pada perlumbaan Grand Prix Singapura, Ahad ini.Verstappen memulakan musim 2022 dengan hambar apabila ketinggalan 46 mata di belakang pencabar daripada Ferrari, Charles Leclerc dalam tiga perlumbaan awal.Namun, pemandu kelahiran Belanda itu mula menemui rentak sebenarnya dalam beberapa perlumbaan, sekaligus kembali mengungguli kedudukan kejuaraan dunia.Verstappen kini meninggalkan pencabarnya dengan 116 mata dan baki enam lagi saingan.Seandainya mahu dinobatkan juara dunia musim 2022 di Singapura, Verstappen perlu mengutip 22 mata melebihi Leclerc.

(Max Verstappen, Pemandu Red Bull / Foto REUTERS)

Selain itu, Verstappen juga perlu mengatasi rakan sepasukan, Sergio Perez dengan 13 mata, selain enam lagi mata ke atas pemandu Mercedes, George Russell.Saingan GP Singapura kembali semula dalam kalendar Formula Satu (F1) buat kali pertama musim ini sejak dibatalkan susulan penularan COVID-19 pada 2019. -AFP


TSG yakin kekal gelaran juara Asia UCI

KUALA TERENGGANU, 29 September- Pasukan berbasikal bertaraf benua, Terengganu Polygon Cycling Team (TSG) yakin mampu mempertahankan gelaran juara Asia dalam ranking Kesatuan Berbasikal Antarabangsa (UCI) musim ini.Ketua Pegawai Eksekutifnya, Che Ku Mohd Izmuddin Che Ku Mahmood berkata, keyakinan tersebut disandarkan pada kedudukan TSG yang selesa di hadapan pencabar di tempat kedua dengan perbezaan 500 mata."Kita masih ada empat siri perlumbaan iaitu kejohanan di Iran, Taiwan, Jepun dan Le Tour de Langkawi (LTdL) sebelum tamat musim ini pada Oktober. Melihat pada kedudukan sekarang, kita berada di landasan betul untuk menamatkan saingan di kedudukan nombor satu Asia.Baki empat perlumbaan itu sebagai latihan untuk kekalkan prestasi pelumba dan kutip lebih banyak mata untuk perbaiki kedudukan di ranking dunia," katanya selepas majlis menandatangani kontrak penajaan antara TSG dengan Terengganu Incorporated (Terengganu Inc) Sdn Bhd di sini.

(Che Ku Mohd Izmuddin Che Ku Mahmood, Ketua Pegawai Eksekutif TSG)

Jelas beliau, pasukan yang berpangkalan di Kuala Terengganu itu juga optimis mampu menamatkan perlumbaan di tempat ketiga terbaik benua.Dalam pada itu Ketua Pegawai Operasi TSG, Nasiruddin Wan Idrus berkata pasukannya menyasarkan satu podium dan satu jersi untuk saingan LTdL pada 11 hingga 18 Okt depan.Menurut Nasiruddin sasaran tersebut dibuat selepas mengambil kira kehadiran banyak pasukan besar bertaraf jelajah dunia dan benua dari seluruh dunia yang datang untuk bertanding di kejohanan bertaraf Pro Series.


Speedy Tigers mula siri jelajah Belgium dengan penuh bersemangat

KUALA LUMPUR, 28 September- Skuad hoki lelaki kebangsaan memulakan siri jelajah Belgium dengan langkah kanan apabila menewaskan pasukan tuan rumah, Belgium A, terdiri daripada skuad gandingan pemain senior dan junior, 1-0, di Sportcentrum Wilrijkse Plein, di Antwerp, hari ini.Pakar pukulan sudut penalti skuad Speedy Tigers, Muhammad Razie Abd Rahim, menemui sentuhan pada minit ke-35 dalam aksi persahabatan tersebut sebelum berdepan dengan skuad utama Belgium, yang juga pasukan kedua terbaik dunia, pada petang esok.Mengulas mengenai kemenangan itu, ketua jurulatih negara, A. Arul Selvaraj, berkata pasukannya yang menduduki ranking ke-10 dunia itu telah menunjukkan kemajuan membanggakan dari segi kecergasan selepas 10 minggu menjalani latihan kesesuaian fizikal.

(Ketua jurulatih negara, A. Arul Selvaraj/BERNAMA)

“Walaupun beraksi dengan 20 pemain dengan semua pemain keluar masuk, kita nampak perbezaan ketara dari segi kecergasan, mereka agak selesa pada tengah hari ini. Walaupun Belgium A mempunyai lebih banyak pukulan sudut dan penembusan dalam kotak penalti, kita telah menguasai perlawanan dengan baik kecuali lima hingga lapan minit terakhir.“Kita berjaya menembus ke kawasan penalti sebanyak 15 kali dan menerima satu percubaan pukulan sudut penalti...kita kena buat sedikit kerja untuk mendapat lebih peluang masuk ke kawasan bahaya lawan tapi dapat menyudahkan satu-satunya pukulan sudut penalti,” katanya menerusi sidang video yang dikongsi oleh Konfederasi Hoki Malaysia (KHM).Selain Belgium, aksi persahabatan dalam siri jelajah tersebut turut melibatkan pertemuan dengan pasukan ranking ke-11 dunia, Perancis.Siri jelajah tersebut adalah untuk mempersiapkan pasukan menjelang Piala Sultan Azlan Shah 2022 di Ipoh, Perak, bermula 1 hingga 10 Nov ini serta Piala Dunia 2023 di Bhubaneswar-Rourkela , India, dari 13 hingga 29 Jan depan.-BERNAMA


Cheng Hoe terapkan permainan moden untuk The Red Giants

SHAH ALAM, 29 September- Ketua jurulatih Selangor FC, Tan Cheng Hoe mahu menerapkan falsafah permainan moden bagi mengembalikan semula imej dan reputasi The Red Giants yang tercalar sebelum ini.Bagaimanapun, Cheng Hoe mengakui ia bukan tugas yang mudah dan berharap semua pemain Selangor dapat menyesuaikan diri dengan gaya permainan tersebut secepat mungkin."Dalam masa terdekat, bukan mudah untuk pemain terapkan suasana permainan tersebut.Tetapi dari segi latihan dan komitmen yang ditunjukkan, saya nampak hari kedua pemain-pemain menunjukkan semangat juang yang tinggi," katanya.

(Tan Cheng Hoe, Ketua jurulatih Selangor FC)

Bekas pengendali Harimau Malaya itu turut menjelaskan, Selangor memiliki ramai pemain muda yang berbakat dan berpotensi digilap menjadi pemain berkualiti pada masa hadapan.Sasarannya ketika ini adalah membawa juara Piala Malaysia 33 kali itu beraksi dalam kempen Piala AFC.


TSG terima tajaan RM2 juta daripada Terengganu Inc

KUALA TERENGGANU, 29 September- Pasukan berbasikal bertaraf benua, Terengganu Polygon Cycling Team (TSG) menerima tajaan tunai RM2 juta daripada Terengganu Incorporated (Terengganu Inc) bagi meneruskan momentum cabaran pada musim 2023.Jelas Presiden dan Pengarah Eksekutif Terengganu Inc, Burhanuddin Hilmi Mohamed @ Harun, tajaan itu turut melibatkan usaha sama anak syarikat Kumpulan Perladangan, TDM Berhad serta Medic Iman Sendirian Berhad (KMI) Healthcare di bawah syarikat pelaburan tersebut."Sejak tujuh tahun lalu Terengganu Inc dan anak-anak syarikat kumpulannya telah terlibat serta menjadi pemangkin utama kepada kemajuan dan keunggulan pasukan berbasikal bertaraf benua itu," ujarnya selepas menandatangani kontrak penajaan tersebut di studio TSG, di sini.

(Burhanuddin Hilmi Mohamed @ Harun, Presiden dan Pengarah Eksekutif Terengganu Inc)

Pada majlis itu, TSG diwakili Ketua Pegawai Eksekutifnya, Che Ku Mohd Izmuddin Che Ku Mahmood.Bagi tahun 2022, sebanyak RM1.5 juta diperuntukkan Terengganu Inc bagi membantu memperkasakan jenama TSG secara komprehensif dan mengukuhkan hubungan antara kedua-dua pihak.


Messi jaring dua gol lagi bantu Argentina tewaskan Jamaica

(Lionel Messi menjaringkan gol menerusi sepakan penalti semasa separuh masa kedua menentang Jamaica/REUTERS)

HARRISON, 28 September- Lionel Messi menjaringkan dua gol ketika Argentina semakin menghampiri rekod dunia tanpa kalah milik Itali dengan kemenangan selesa 3-0 menewaskan Jamaica dalam perlawanan persahabatan pemanas badan Piala Dunia di New Jersey.Bintang Paris Saint-Germain itu menambah jumlah gol antarabangsanya kepada 90 dalam 164 penampilan selepas masuk sebagai pemain gantian pada separuh masa kedua di Red Bull Arena.Gol Messi menyempurnakan kemenangan Argentina yang kini telah mengharungi 35 perlawanan tanpa kalah berturut-turut sejak 2019 hanya dua kurang daripada rekod Itali yang dilakukan antara 2018 dan 2012.Messi, yang turut menjaringkan dua gol semasa kemenangan persahabatan menundukkan Honduras di Miami pada Jumaat lepas, menggembirakan penonton dengan penampilan dari bangku pemain gantian pada minit ke-56, menggantikan Lautaro Martinez dari Inter Milan.Dia menyumbat gol pertamanya pada minit ke-86, meluru ke hadapan sebelum merembat ke sudut bawah melepasi penjaga gol Jamaica Andre Blake.Penerima Ballon D’Or tujuh kali berusia 35 tahun itu kemudian menghasilkan gol kedua, dengan licik melencongkan rembatan rendah di bawah barisan tembok pemain Jamaica ke sudut bawah daripada sepakan bebas. -AFP

(Lionel Messi meraikan jaringannya semasa perlawanan bola sepak persahabatan antarabangsa antara Argentina dan Jamaica/AFP)


Yap Ling gandingan baharu Chen Tang Jie

KUALA LUMPUR, 29 September- Pasangan beregu campuran negara, Chen Tang Jie dan Peck Yen Wei akan dirombak.

Pengarah Kejurulatihan Beregu, Persatuan Badminton Malaysia (BAM), Rexy Mainaky berkata, rombakan itu terpaksa dilakukan susulan kecederaan lutut yang serius dialami Yen Wei, ketika sesi latihan dua minggu lepas.

"Susulan itu Chen Tang Jie akan digandingkan bersama pasangan baharu, Yap Ling.

Mereka bakal membuat penampilan pertama dalam Terbuka Australia 2022 pada 15 hingga 20 November depan," katanya.

(Rexy Mainaky, Pengarah Kejurulatihan Beregu BAM)

Manakala Yen Wei pula akan digandingkan dengan pasangan lelaki baharu sama ada Yap Roy King, Tee Kai Wun atau Man Wei Chong, selepas pulih sepenuhnya daripada kecederaan.Sebelum ini, gandingan Tang Jie-Yen Wei berjaya menamatkan penantian 23 tahun Malaysia dengan memenangi pingat emas dalam acara beregu campuran di Sukan SEA 2021 Vietnam, Mei lalu.Pasangan muda itu menewaskan rakan senegara, Hoo Pang Ron-Cheah Yee See 15-21, 21-19, 21-13, pada aksi perlawanan akhir.


Petronas jadi pembekal bahan api jentera Formula Satu Mercedes bagi musim 2026

KUALA LUMPUR, 28 September - Petroliam Nasional Berhad (Petronas) dan Pasukan Formula Satu (F1) Mercedas-AMG mengumumkan perlanjutan kerjasama dalam pembekalan bahan api jentera bagi era peraturan baharu perlumbaan yang akan berkuat kuasa pada musim 2026.Presiden dan Ketua Pegawai Eksekutif Kumpulan Petronas, Datuk Tengku Muhammad Taufik Tengku Aziz berkata menerusi perjanjian tersebut Petronas akan berperanan dalam membangunkan penyelidikan dan penyediaan bahan api.Manakala Mercedes pula akan meneruskan kepakaran mereka dalam teknologi enjin.

"Penyertaan ini merupakan satu tanggungjawab seperti yang telah ditetapkan oleh peraturan FIA bermula pada 2026. Kita sudah memulakan kerjasama dalam projek ini. Kami teruja dengan cabaran ini dan kami mahu memainkan peranan dalam menjamin persekitaran yang mampan bagi perlumbaan F1," katanya ketika majlis menandatangani perjanjian tersebut di ibu negara.Petronas dan Mercedes telah menjalin kerjasama dalam arena Formula Satu sejak 2010, dan telah memenangi 15 kejuaraan.


Bola Sepak Liga Super: KL City FC berpesta gol

KUALA LUMPUR, 29 September- Kuala Lumpur (KL) City FC menggunakan kelebihan beraksi di laman sendiri dengan berpesta gol 5-0 bertemu Sarawak United, pada aksi di Stadium Bola Sepak Kuala Lumpur, Cheras malam tadi.KL City mendahului seawal minit ke-28, menerusi jaringan pemain import Brazil, Paulo Josue.Seminit berselang, Sarawak United terus terkedu selepas rembatan deras luar kawasan penalti pemain KL City, Ryan Lambert, gagal diselamatkan penjaga gol Sharbinee Allawee.Ryan kemudian bertindak menambah jaringan pasukan, selepas sekali lagi menghasilkan rembatan luar kawasan penalti, yang sukar diselamatkan Sharbinee pada minit ke-41.

(Aksi perlawanan KL City menentang Sarawak United di Stadium Bola Sepak Kuala Lumpur, Cheras)

Ryan mencetak hatrik dengan corak jaringan sama pada minit ke-53, sekali gus menghukum Sarawak United untuk kesekian kalinya.Memasuki babak terakhir perlawanan, giliran pemain import Ghana Jordan Mintah menceriakan KL City apabila menyempurnakan bola leret D. Kenny Palraj dalam kawasan penalti pada minit ke-84 untuk gol ke-5 pasukan.Keputusan tersebut menyaksikan Sarawak United kekal berada di tangga ke-11 liga dengan mengumpul 14 mata, menemani Penang FC di tangga tercorot dengan 10 mata.


Cheng Hoe terap gaya permainan moden dalam misi pulihkan reputasi Red Giants

SHAH ALAM, 28 September - Gaya permainan moden akan diterapkan kepada skuad Red Giants bagi mengembalikan semula imej dan reputasi skuad itu yang tercalar sebelum ini.Pengendali Selangor FC, Tan Cheng Hoe bagaimanapun mengakui ia bukan tugas yang mudah dan berharap kesemua pemain Selangor dapat menyesuaikan diri dengan gaya permainan tersebut secepat mungkin.

"Dalam masa terdekat bukan mudah untuk pemain menyesuaikan suasana permainan tersebut tetapi dengan latihan dan komitmen yang ditunjukkan saya nampak hari kedua pemain-pemain menunjukkan semangat juang yang tinggi," katanya ketika ditemui selepas sesi latihan pasukan di Pusat Latihan Selangor, di sini.Tambah bekas pengendali Harimau Malaya itu, skuad Red Giants memiliki ramai pemain muda yang berbakat dan berpotensi digilap menjadi pemain berkualiti pada masa hadapan.Sasarannya ketika ini ialah membawa juara Piala Malaysia 33 kali itu beraksi dalam kempen Piala AFC.


Piala Dunia 2022: Fasa terakhir jualan tiket bermula hari ini

(Piala Dunia FIFA Qatar 2022 akan bermula pada27 September/FB FFA WORLD CUP 2022)

DOHA, 27 September-  Fasa akhir jualan tiket Piala Dunia FIFA Qatar 2022 akan bermula pada 27 Sept jam 12 malam waktu tempatan Doha (5 petang waktu Malaysia).Tiket-tiket boleh dibeli di FIFA.com/tickets atas dasar 'siapa cepat dia dapat' dan tertakluk pada jumlah tiket yang tersedia. Fasa jualan ini akan berlangsung sehingga akhir kejohanan, menurut Agensi Berita Qatar (QNA).Ia melaporkan bahawa meskipun menerima permintaan yang tinggi dan inventori awal menjangkakan tiket akan habis dijual dengan cepat, peminat harus menyemak FIFA.com/tickets secara berkala untuk jualan tiket tambahan dan jualan semula tiket, yang akan dilancarkan dalam masa terdekat.Tiket bagi setiap perlawanan akan tersedia dalam semua empat kategori harga, dengan tiket kategori 4 dikhaskan untuk penduduk Qatar. Pelanggan boleh membeli maksimum enam tiket bagi setiap perlawanan dan 60 tiket untuk seluruh kejohanan.

FIFA menggalakkan orang kurang upaya dan orang dengan mobiliti terhad untuk membuat pembelian secara atas talian dari platform yang sama dengan memilih kategori Tiket Kemasukan Khas.Semua tiket untuk orang awam adalah secara mudah alih. Pada Oktober, FIFA akan mengeluarkan aplikasi tiket khusus yang perlu dimuat turun oleh pelanggan. Tiket yang dibeli kemudiannya akan dimuat naik ke aplikasi ini dan akan diaktifkan apabila peminat memasuki stadium.

(Stadium International Khalifa  dengan 40,000 tempat duduk antara lapan stadium berlangsungnya perlawanan  Piala Dunia 2022/AFP)

Selain aplikasi tiket, semua peminat tempatan dan antarabangsa mesti memohon Hayya digital (ID Peminat), iaitu permit masuk untuk Negeri Qatar.

Bagi memohon Hayya digital dan untuk menempah penginapan, peminat boleh melayari Qatar2022.qa atau memuat turun aplikasi Hayya to Qatar 2022 (tersedia pada iOS dan Android), tambah laporan itu.

Ogos lalu, FIFA mengumumkan bahawa 2.45 juta tiket Piala Dunia FIFA Qatar 2022 telah dijual. Peminat dari Qatar, AS, England, Arab Saudi, Mexico, UAE, Perancis, Argentina, Brazil dan Jerman mendahului senarai penerima paling banyak tiket untuk Piala Dunia. -BERNAMA


Harimau Malaya tumpas 0-3 kepada Tajikistan di Chiang Mai

KUALA LUMPUR, 26 September - Impian Harimau Malaya untuk menamatkan kemarau 44 tahun mendakap kejuaraan Piala Raja Thailand, musnah apabila tumpas 0-3 kepada Tajikistan dalam penentuan sepakan penalti di Chiang Mai, malam tadi.Setelah 90 minit aksi berlangsung di Stadium 700th Anniversary of Chiang Mai itu berakhir tanpa jaringan, penjaga gol lawan, Rustam Yatimov muncul wira pasukannya apabila menyelamatkan dua sepakan awal oleh pemain pertahanan, Dion Cools dan tonggak tengah, Muhammad Nazmi Faiz Mansor.Percubaan terakhir skuad negara menerusi pemain sayap Muhammad Safawi Rasid pula,singgah di palang gol sebelum pemain gantian Rustam Soirov, melepaskan tendangan ke arah kanan pintu gol untuk menghadiahkan kejuaraan sulung mereka dalam kejohanan tersebut.Terdahulu, perlawanan akhir edisi ke-48 itu menyaksikan ketua jurulatih negara Kim Pan Gon melakukan empat pertukaran pemain ketika mengatasi Thailand, 5-3, menerusi sepakan penalti, termasuk memanggil khidmat Muhammad Nazmi Faiz Mansor yang menggantikan Muhamad Nor Azam Azih susulan kad merah diterimanya tempoh hari.Walaupun pasukan bimbingan Petar Segrt menguasai bola di awal permainan, Malaysia, yang menduduki ranking ke-148 dunia, terlebih dahulu menguji gawang lawan namun sepakan jarak jauh oleh tonggak serangan Muhammad Akhyar Rashid, ditangkap kemas Yatimov pada minit ke-10. Hujan lebat yang kemudiannya membasahi padang, sedikit sebanyak memberi kelebihan kepada Harimau Malaya apabila mereka mula mendapat rentak permainan, untuk menyusun gerakan serangan ke kubu pasukan ranking ke-109 dunia itu.

(FOTO Facebook Persatuan  Bolasepak Malaysia (FAM))

Percubaan terbaik pasukan negara di separuh masa pertama hadir menerusi Brendan Gan, apabila pemain tengah kelahiran Malaysia-Australia itu hampir membuka tirai jaringan perlawanan, namun tandukannya pada minit ke-23, hasil daripada umpanan dari sebelah kanan oleh Nazmi Faiz, melewati palang gol Tajikistan.Perlawanan terpaksa dihentikan kira-kira tiga minit menuju penghujung babak pertama, apabila Mohamadou Sumareh gagal mengawal emosi apabila didakwa melakukan tolakan dada dari belakang kepada Tabrez Islomov, sehingga menyaksikan pemain naturalisasi negara itu dilayangkan kad kuning oleh pengadil.Sumareh terus bernasib baik kekal dalam permainan, apabila tindakan agresifnya yang melayangkan badan untuk menerjah Ehsoni Panshanbe pada masa kecederaan, tidak mempengaruhi pengadil untuk melayangkan kad kuning kedua, seterusnya memerintahkannya keluar padang.Enggan mengambil risiko kehilangan Sumareh, Pan Gon kemudian menggantikannya dengan pemain sayap lincah Faisal Halim, pada awal babak kedua perlawanan.Muhammad Safawi berpeluang meletakkan Malaysia di hadapan apabila sepakan lencong kaki kirinya diselamatkan Yatimov pada minit ke-57 sebelum giliran penjaga gol kebangsaan, Ahmad Syihan Hazmi Mohamed menyekat Tajikistan, daripada memecah kebuntuan dengan menampan keluar rembatan padu jarak jauh Muhammadjon Rahimov pada minit ke-68.Malaysia, yang dilihat hilang konsentrasi dalam 10 minit terakhir permainan, bernasib baik apabila jaringan Soirov pada minit ke-84 dibatalkan, selepas berada dalam kedudukan ‘offside’ dan kedudukan 0-0 kekal sehingga wisel penamat dibunyikan, sebelum Tajikistan menjulang kejuaraan edisi ke-48 itu menerusi sepakan penalti. - BERNAMA


PM ucap tahniah kepada Harimau Malaya, naib juara Piala Raja Thailand

KUALA LUMPUR, 26 September - Perdana Menteri, Datuk Seri Ismail Sabri Yaakob mengucapkan tahniah kepada skuad Harimau Malaya yang muncul sebagai naib juara Piala Raja Thailand dalam aksi di Chiang Mai, malam tadi.Perdana Menteri berkata beliau yakin skuad bimbingan Kim Pan Gon telah mempamerkan aksi terbaik dan Keluarga Malaysia akan terus menjadi penyokong kuat pasukan kebangsaan.

“Keluarga Malaysia tetap bangga dengan semangat juang seluruh pemain Harimau Malaya pada malam ini (malam Ahad). Saya yakin para pemain sudah memberikan yang terbaik, namun jadikan perlawanan ini sebagai pendorong untuk berusaha dengan lebih gigih bagi perlawanan yang akan datang,” katanya menerusi hantaran di Facebook lewat malam tadi.Harimau Malaya tewas kepada Tajikistan 0-3 menerusi penentuan sepakan penalti di Stadium 700th Anniversary of Chiang Mai, Thailand, sekali gus gagal menamatkan kemarau 44 tahun merangkul kejuaraan itu.Terdahulu, setelah 90 minit aksi berlangsung tanpa jaringan, menyaksikan pemenang terpaksa ditentukan dengan sepakan penalti.- BERNAMA


Harimau Malaya mampu julang Piala Raja Thai

(Pemain skuad Harimau Malaya menjalani latihan menjelang pertemuan menentang Tajikistan menjelang saingan akhir Piala Raja Thai di Stadium Chiang Mai, malam ini/ Foto FB FAM)

CHIANG MAI, 25 September - Biar pun hanya kejohanan jemputan, namun kemenangan sudah pasti akan menjadi saat manis buat skuad Harimau Malaya sekiranya dapat menjulang semula Piala Raja Thai.Skuad kendalian Kim Pan Gon kini hanya selangkah untuk merealisasikan impian itu apabila turun berdepan Tajikistan dalam saingan akhir Piala Raja Thai di Stadium Chiang Mai, malam ini.Pemain tengah kebangsaan, Brendan Gan percaya mereka mampu untuk menamatkan kemarau 44 tahun dengan memenangi kembali piala tersebut.Pemain kacukan Malaysia Australia itu menyeru rakan sepasukan memberikan persembahan 100 peratus memandangkan ia merupakan perlawanan yang sukar.

(Pemain tengah kebangsaan, Brendan Gan/ Foto FB FAM)

"Ia sangat mengujakan bagi para pemain untuk berada di saingan akhir, ia menunjukkan bahawa prestasi yang kami lakukan di atas padang menentang Thailand adalah pencapaian yang menakjubkan untuk pemain, kami melakukannya dengan sangat baik tetapi ia bukan penamat, kami datang ke sini untuk mempamerkan prestasi yang baik dan hasilnya akan datang daripada prestasi yang baik itu," jelas beliau.Malaysia pernah memenangi Piala Raja Thai sebanyak empat kali iaitu pada tahun 1972, 1976, 1977 dan kali terakhir pada tahun 1978 apabila menewaskan Singapura 3-2.


Penang tundukkan KL City di Stadium Bandaraya

(Penang FC memanfaatkan kelebihan beraksi di laman sendiri dengan menundukkan Kuala Lumpur (KL) City FC 1-0/ FOTO FB MALASIAN FOOTBALL LEAGUE)

KUALA LUMPUR, 25 September- Penang FC memanfaatkan kelebihan beraksi di laman sendiri dengan menundukkan Kuala Lumpur (KL) City FC 1-0 dalam aksi tunggal Liga Super di Stadium Bandaraya Georgetown, Pulau Pinang malam tadi. KL memulakan aksi dengan garang melalui asakan bertali-arus ke gawang tuan rumah mempunyai beberapa peluang mendapatkan gol namun belum cukup bagi menghukum Penang apabila dikecewakan dengan penyudah kurang kemas selain dinafikan penjaga gol Khatul Anuar Jalil. Antaranya percubaan menerusi penyerang Jordan Mintah pada minit ke-30 dan ke-34 namun  Khatul Anuar menampilkan aksi cemerlang menafikan percubaan pasukan pelawat berkenaan seterusnya menyaksikan perlawanan terikat 0-0 pada babak pertama. Bersambung babak kedua perlawanan, Penang kembali bangkit apabila menjaringkan gol menerusi tandukan padu penyerang import Lucas Silva melalui hantaran silang Rafiuddin Roddin daripada sebelah kiri padang pada minit ke-79.Lucas terus mengganas apabila cuba mencari gol kedua buat skuad kendalian Datuk Zainal Abidin Hassan pada minit ke-80 perlawanan namun percubaannya ditampan penjaga gawang pasukan pelawat. Permainan terus rancak dengan Penang dan KL saling berbalas serangan dalam usaha mencari kemenangan, namun tiada jaringan tambahan berjaya dicipta menyaksikan keputusan kekal 1-0 sehingga wisel penamat berpihak kepada Penang. -BERNAMA


Zii Jia tidak menyesal tidak sertai Sukan Komanwel 2022

(Lee Zii Jia bercakap pada sidang media mengenai perancangan terbaharunya untuk Kejohanan Terbuka Denmark dan Kejohanan Terbuka Paris, di Sports Arena Sentosa, Kuala Lumpur/BERNAMA)

KUALA LUMPUR, 25 September- Pemain badminton profesional utama negara Lee Zii Jia tidak menyesali keputusannya untuk tidak menyertai Sukan Komanwel Birmingham 2022.

Namun Zii Jia mengakui bahawa beliau akan menyertai temasya sukan itu, jika beliau tidak mengalami kecederaan."Saya memang cedera dan mempunyai kejohanan yang berterusan pada masa itu. Jika saya boleh bermain di Sukan Komanwel, saya akan main," katanya selepas sesi latihan semalam.Sebelum ini Zii Jia menerima kecaman selepas beliau dikatakan mengutamakan penyertaan di Kejuaraan Dunia di Tokyo, berbanding mewakili negara di Sukan Komanwel.

Bagaimanapun, keputusan pemain nombor empat dunia itu untuk tidak menyertai Sukan Komanwel kembali menghantuinya, selepas beliau tewas kepada pemain China Zhao Jun Peng 19-21, 21-11, 19-21, pada pusingan ketiga kejohanan dunia.Lebih memburukkan keadaan itu apabila pemain tersebut kemudiannya tewas kepada K.Srikanth dari India, 20-22, 21-23 pada pusingan pertama di Terbuka Jepun, seminggu selepas itu.

"Saya berhadapan dengan masalah stress pada masa itu. Harapan saya sangat tinggi dan amat kecewa dengan prestasi saya di kejohanan dunia. Namun ia satu daripada proses. Saya perlu terus bergerak ke hadapan," katanya.

(Lee Zii Jia ketika sidang media mengenai perkembangan terbaharu perancangannya untuk KejohananTerbuka Denmark pada 18 Okt ini dan Kejohanan Terbuka Paris pada Meitahun depan di Sports Arena Sentosa/BERNAMA)

Sementara itu, Zii Jia menyatakan bahawa beliau akan ke Denmark seminggu awal sebelum Terbuka Denmark pada 18-23 Okt, untuk berlatih bersama juara dunia Viktor Axelsen.

"Axelsen merupakan pemain terbaik masa ini dan mengekalkan prestasinya dengan baik. Beliau memang seorang pemain yang saya kagumi sejak dahulu," katanya. -BERNAMA


Menteri Besar ucap tahniah kejayaan Kontinjen SUKMA harumkan nama Johor

JOHOR BAHRU, 25 September- Menteri Besar Johor, Datuk Onn Hafiz Ghazi dalam muat naik di Facebook menzahirkan ucapan tahniah kepada semua atlet, jurulatih, pengurusan dan Majlis Sukan Negeri Johor serta pihak terlibat yang menyumbang kepada kejayaan kontinjen SUKMA meraih gelaran juara sulung dengan membawa pulang 77 emas, 52 perak dan 43 gangsa pada temasya kali ini. Dalam catatan Facebooknya itu, beliau berkata kerajaan negeri akan mengiktitaf serta memberi penghargaan sewajarnyakepada semua yang terlibat mengharumkan nama Johor.  Beliau juga menjunjung kasih kepada Tunku Mahkota Johor, Tunku Ismail Sultan Ibrahim yang sentiasa mendoakan dan memberikan semangat kepada kontinjen SUKMA Johor.  Katanya, kerajaan negeri juga merancang untuk meraikan barisan atlet, jurulatih, pengurusan dan mereka yang terlibat dalam kejayaan Johor mencipta sejarah berkenaan.  Johor mencipta sensasi apabila meraih gelaran juara mengatasi 14 kontinjen lain termasuk juara bertahan, Terengganu (64 emas, 49 perak dan 56 gangsa) di tempat kedua serta Wilayah Persekutuan (55 emas, 68 perak dan 64 gangsa) di tempat ketiga.

(Juara keseluruhan yang dimenangi oleh negeri Johor pada Majlis Penutup Temasya Sukan Malaysia (SUKMA) 2022 di Dewan Canselor Tun Abdul Razak (DECTAR) Universiti Kebangsaan Malaysia (UKM)/BERNAMA)

Pada temasya kali ini, atlet lelaki dan wanita terbaik Sukma masing-masing dibolot atlet Johor menerusi Muhammad Fakhrullah Mohd Rumaize bagi sukan kanu dan atlet renang Tan Rouxin.Muhammad Fakhrullah meraih gelaran itu selepas merangkul sebanyak sembilan pingat emas antaranya menerusi acara K2 200meter (m), 500m dan 1000m sementara Rouxin meraih enam emas antaranya dalam saingan 50m, 100m dan 200m kuak dada.


Johor raih gelaran juara sulung SUKMA ke-20

(Menteri Belia dan Sukan Datuk Seri Faizal Azumu berucap ketika Majlis Penutup Temasya Sukan Malaysia (SUKMA) 2022 di Dewan Canselor Tun Abdul Razak (DECTAR), Universiti Kebangsaan Malaysia (UKM)/BERNAMA)

BANGI, 25 September- Sukan Malaysia (Sukma) ke-20 melabuhkan tirainya secara rasmi pada satu majlis cukup meriah menandakan tamatnya temasya sukan dwitahunan itu dengan kontinjen Johor dinobatkan selaku juara keseluruhan.Johor mencipta sensasi apabila meraih gelaran juara sulung dengan membawa pulang 77 emas, 52 perak dan 43 gangsa, sekali gus mengatasi 14 kontinjen lain termasuk juara bertahan, Terengganu (64 emas, 49 perak dan 56 gangsa) di tempat kedua serta Wilayah Persekutuan (55 emas, 68 perak dan 64 gangsa) di tempat ketiga.Pada majlis berlangsung di Dewan Canselor Tun Abdul Razak (DECTAR), Universiti Kebangsaan Malaysia (UKM) pada malam Sabtu, majlis dimulakan dengan ketibaan maskot Sukma, Oyen diikuti perarakan masuk 15 kontinjen negeri bertanding termasuk Brunei selalu kontinjen jemputan.Lebih 2,000 atlet dan pegawai hadir bagi memeriahkan majlis penutupan disempurnakan Menteri Belia dan Sukan Datuk Seri Ahmad Faizal Azumu itu.Sukma ke-20 yang bermula secara rasmi pada 16 September lepas mempertandingkan sebanyak 426 acara iaitu 223 acara lelaki, 184 wanita dan 19 campuran yakni jumlah acara terbanyak dipertandingkan pada temasya dwitahunan itu setakat ini.Semasa berucap pada majlis penutup itu,  Ahmad Faizal berharap supaya penganjuran Sukma akan datang bakal melibatkan lebih banyak acara yang tidak dipertandingkan pada temasya edisi kali ini."Ini penting bukan sahaja untuk menaikkan semangat para atlet tetapi juga dapat memartabatkan lagi acara-acara sukan yang terlibat. Jadi mari kita sama-sama doakan lebih banyak acara dapat dipertandingkan pada Sukma akan datang," katanya.Majlis itu kemudian digamatkan lagi dengan penampilan tiga legenda sukan negara, Datuk Mohd Azizulhasni Awang, Datuk Lee Chong Wei dan Datuk Nicol Ann David yang menyampaikan trofi kepada atlet lelaki dan wanita terbaik serta juara keseluruhan Sukma.

(Juara keseluruhan yang dimenangi oleh negeri Johor pada Majlis Penutup Temasya Sukan Malaysia (SUKMA) 2022 di Dewan Canselor Tun Abdul Razak (DECTAR) Universiti Kebangsaan Malaysia/BERNAMA)

Pada majlis itu, atlet lelaki dan wanita terbaik Sukma masing-masing dibolot atlet Johor menerusi Muhammad Fakhrullah Mohd Rumaize bagi sukan kanu dan atlet renang Tan Rouxin.Muhammad Fakhrullah meraih gelaran itu selepas merangkul sebanyak sembilan pingat emas antaranya menerusi acara K2 200meter (m), 500m dan 1000m sementara Rouxin meraih enam emas antaranya dalam saingan 50m, 100m dan 200m kuak dada.Hadir sama pada majlis itu, Menteri Besar Johor Datuk Onn Hafiz Ghazi, Timbalan Menteri Belia dan Sukan Datuk Seri Ti Lian Ker dan Presiden Majlis Olimpik Malaysia (MOM) Tan Sri Mohamad Norza Zakaria.Majlis kemudian diteruskan dengan upacara menurunkan bendera temasya sebelum penonton dihiburkan dengan persembahan nyanyian artis antaranya Faizal Tahir. -BERNAMA


Tan Cheng Hoe dilantik Ketua Jurulatih baharu Selangor FC

(Selangor FC percaya Tan Cheng Hoe merupakan calon terbaik untuk membawa pasukan Gergasi Merah ke peringkat lebih tinggi pada musim hadapan)

SHAH ALAM, 24 September - Selangor FC mengumumkan pelantikan Tan Cheng Hoe sebagai Ketua Jurulatih baharu 'The Red Giant' hari ini bagi memberikan ruang kepada beliau melakukan persiapan awal dan perancangan bagi menghadapi musim hadapan.  Berdasarkan pencapaian dan pengalaman beliau, Selangor FC percaya Cheng Hoe merupakan calon terbaik untuk membawa pasukan Gergasi Merah ke peringkat lebih tinggi pada musim hadapan, kata kelab itu dalam satu kenyataan hari ini.“Di bawah bimbingannya, pasukan Malaysia telah berjaya menjadi Naib Juara Kejohanan Persekutuan Bolasepak ASEAN (AFF) 2018 di samping mempamerkan antara persembahan terbaik skuad negara dalam kempen pusingan kelayakan Piala Dunia 2022,” katanya.Cheng Hoe, 54 tahun, merupakan pengendali Skuad Harimau Malaya dari tahun 2018 hingga 2021.Selain itu, Cheng Hoe pernah mengecapi beberapa kejayaan sepanjang karier kejurulatihan beliau seperti ketika bersama pasukan Kedah dengan menjuarai Piala Malaysia 2016 dan Piala Sumbangsih 2017 dan merupakan penerima Anugerah Jurulatih Terbaik Bolasepak Malaysia (FAM) 2016.

(Ketua Jurulatih Selangor FC yang baharu, Tan Cheng Hoe)

Cheng Hoe dalam kenyataan yang sama berkata  beliau berbesar hati untuk menabur bakti kepada pasukan itu yang berpotensi besar dengan adanya pihak pengurusan yang bagus serta pemain yang berkualiti. “Dalam jangka masa yang terdekat ini, saya berharap pemain dapat faham dengan corak permainan yang akan saya terapkan selain saya juga perlu memahami setiap pemain dalam pasukan kerana setiap individu adalah berlainan, mereka mempunyai karakter dan cara bermain tersendiri,” katanya. Selangor FC turut mengumumkan pelantikan penasihat teknikal pasukan utama yang bakal digalas oleh bekas pemain dan juga seorang legenda Gergasi Merah, K. Sanbagamaran dan akan membuat pengumuman berkenaan pelantikan pengarah sukan dan pengarah teknikal dalam masa terdekat. “Selangor FC ingin mengucapkan terima kasih kepada Nidzam Jamil yang telah mengemudi pasukan sebagai Ketua Jurulatih Interim sepanjang tempoh kekosongan ini, dan beliau kini akan kembali memegang jawatan sebagai Penolong Jurulatih kepada Cheng Hoe,” kata kelab itu. -BERNAMA


SUKMA 2022: Terengganu raih emas ke-4 acara tinju

KUALA LUMPUR, 24 September- Terengganu berjaya mendominasi acara tinju dengan empat emas dari 12 emas ditawarkan menerusi hasil Kemenangan Petinju Muhammad Syahriman Zahar menerusi kategori Heavy Lelaki akhir .Ini setelah menumbangkan lawan dari tuan rumah Wilayah Persekutuan Muhammad Izzuddin Abu Saman kemenangan 4-1 dalam tiga pusingan di kompleks futsal Presint 18 di Putrajaya.

Jelas anak kelahiran Besut Terengganu ini berjaya menukarkan warna pingat Perak ke emas yang dilakukan pada 2018 lalu.Tambahnya selepas ini akan menyambung semula pengajian di Universiti Pendidikan Sultan Idris UPSI di Tanjong Malim bagi pengajian pendidikan Jasmani yang telahpun dua tahun di sana.Sementara itu bagi 5 perlawanan lain Sarawak berjaya meraih dua emas mereka menerusi kategori Fly dan Feather lelaki akhir oleh Jackson Chambai dan Daeloniel McDelon Bong melebihi sasaran diletakkan.Johor juga mencuri dua koleksi emas menerusi Muhammad Arif Aiman dan Amir Afnan Azmi kategori Light Welter dan Light Heavy setelah menewaskan lawan masing-masing.Manakala Pulau Pinang turut meraih emas kedua mereka oleh Muhammad Asuad Mohd Halim kategori Light Middle bawah 71 kilogram dengan menyingkirkan petinju Sabah Erron Liaw Kok Sheng hanya raih Perak.


Sultan Johor ucap tahniah johor juarai SUKMA 2022

(Foto FB Sultan Ibrahim Sultan Iskandar)

JOHOR BAHRU, 24 September- Sultan Johor, Sultan Ibrahim Sultan Iskandar, menzahirkan ucapan tahniah kepada kontinjen Johor atas kejayaan menjuarai Sukan Malaysia (Sukma) ke-20 yang berakhir, hari ini."Tahniah kontinjen Johor juara Sukma 2022," titah Sultan Ibrahim menerusi hantaran di Facebook rasmi baginda hari ini.Turut menzahirkan ucapan sama Tunku Mahkota Johor, Tunku Ismail Sultan Ibrahim."Saya ingin mengucapkan setinggi-tinggi tahniah dan syabas kepada kontinjen Johor yang memenangi Sukma 2022 yang menutup tirainya hari ini."Saya merasa bangga melihat kontinjen Johor dapat meraih 77 emas dalam kejohanan kali ini, sekali gus berjaya melepasi sasaran awal yang diletakkan iaitu 40 emas. Tahniah saya ucapkan sekali lagi kepada kontinjen Johor," titah Tunku Ismail menerusi hantaran di Facebook rasmi baginda hari ini.Sementara itu, Menteri Besar, Datuk Onn Hafiz Ghazi menerusi hantaran di laman Facebook,berkata Johor mencipta sejarah apabila berjaya menjadi juara buat pertama kali dalam 36 tahun penganjuran Sukma. Katanya, kerajaan negeri akan mengiktiraf dan memberi penghargaan yang sewajarnya kepada atlet dan kontinjen Johor yang telah mengharumkan nama negeri itu.

"Syabas dan tahniah saya ucapkan kepada semua atlet, barisan kejurulatihan, pihak pengurusan, Majlis Sukan Negeri Johor serta semua pihak yang telah menyumbang dalam kejayaan cemerlang kontinjen Johor," katanya.Beliau berkata kerajaan negeri juga sedang merancang sesuatu untuk meraikan kejayaan tersebut.Pada temasya kali ini, barisan atlet Harimau Selatan mengungguli carta kedudukan pingat dengan kutipan 77 emas, 52 perak dan 43 gangsa. -BERNAMA


Grand Prix Jepun: Marquez raih petak utama dalam aksi cuaca buruk

(Pelumba Repsol Honda Team, Marc Marquez meraikan kejayaannya menduduki petak pertama pada aksi kelayakan MotoGP Grand Prix Jepun/AFP)

MOTEGI, 24 September - Juara dunia enam kali MotoGP, Marc Marquez meraih petak utama buat kali pertama dalam tempoh tiga tahun ketika beliau beraksi menentang cuaca buruk di Grand Prix Jepun pada Sabtu.Pada hari ketika hujan lebat dan petir berlaku di Motegi, pencabar kejuaraan dunia itu bergelut untuk menguasai keadaan.Pelumba Sepanyol itu tidak mengalami masalah dengan jentera Hondanya apabila mencatatkan masa terpantas satu minit dan 55.214 saat, di hadapan Johann Zarco dari Perancis, 0.208 saat di belakang, dan Brad Binder dari Afrika Selatan (0.323 saat).Cuaca diramalkan jauh lebih baik untuk hari perlumbaan pada Ahad, untuk MotoGP pertama Jepun sejak 2019 berikutan pandemik COVID-19.Marquez, 29 tahun, yang juga pelumba terpantas dalam latihan kedua litar basah, kali terakhir menduduki petak pertama lebih 1,000 hari lalu, juga di Jepun.Ia adalah petak pertama MotoGP ke-63nya dan ia dicapai setelah beliau pulih daripada kecederaan.

(Pelumba Repsol Honda Team, Marc Marquez dari Sepanyol menunggang motosikalnya semasa sesi latihan MotoGP di Grand Prix Jepun/AFP)

"Sungguh gembira untuk berada di petak pertama hari ini," katanya sambil menambah ia "sangat penting bagi saya untuk mencapai sasaran kecil ini".Tetapi dia memberi amaran,"esok dalam keadaan kering akan menjadi perlumbaan dan cerita yang berbeza."Daripada ketiga-tiga pencabar kejuaraan itu, Aleix Espargaro dari Sepanyol berada di tempat terbaik di tempat keenam dalam grid untuk Aprilia, dengan penyandang juara dunia Fabio Quartararo di tempat kesembilan dengan jentera Yamaha.Francesco Bagnaia, yang telah menutup peluang kejuaraan Quartararo kepada 10 mata dengan baki lima perlumbaan pada musim ini, mencatat keputusan mengecewakan apabila berada di tempat ke-12 dengan jentera Ducatinya.Hanya 17 mata yang memisahkan kedudukan tiga teratas dalam mengejar kejuaraan tetapi semua momentum terarah kepada pelumba Itali tersebut. -AFP


Zii Jia sasar ranking nombor dua dunia menjelang akhir tahun

(Jaguh badminton perseorangan lelaki negara, Lee Zii Jia ketika sidang media mengenai perkembangan terbaharuperancangannya pada kejohanan badminton akan datang di Sports Arena Sentosa hari ini/ Foto BERNAMA)

KUALA LUMPUR, 24 September - Pemain perseorangan profesional negara, Lee Zii Jia menetapkan sasaran untuk mengatasi juara dunia dua kali Kento Momota dari Jepun dengan menduduki tempat kedua ranking dunia Persekutuan Badminton Dunia (BWF) menjelang akhir tahun ini.Justeru, juara All England 2021 itu berjanji untuk mengumpul sebanyak mungkin mata daripada baki kejohanan tahun ini dalam usaha untuk naik dua anak tangga daripada ranking keempat dunia sekarang.“Menyasarkan ranking nombor dua menjelang akhir tahun ini,” katanya kepada pemberita selepas sesi latihan di sini hari ini.Zii Jia bakal bersaing dalam tiga kejohanan di Eropah berturut-turut bermula daripada Terbuka Denmark dan Terbuka Perancis bulan depan, diikuti Terbuka Hylo di Jerman, pada November.

(Jaguh badminton perseorangan lelaki negara, Lee Zii Jia ketika sidang media mengenai perkembangan terbaharu perancangannya pada kejohanan badminton akan datang di Sports Arena Sentosa hari ini/ Foto BERNAMA)

Penyandang juara Asia itu berkata beliau kini sedang berusaha untuk meningkatkan prestasinya dan berharap dapat mengembalikan keyakinannya dalam ketiga-tiga perlawanan Eropah itu berikutan persembahan hambarnya di Kejohanan Dunia dan Terbuka Jepun baru-baru ini.“Saya berazam untuk mengejar mata saya daripada jelajah Eropah ini. Saya telah belajar daripada kesilapan saya dan akan mengembalikan prestasi terbaik saya untuk kejohanan seterusnya,” katanya.Bulan lepas, Zii Jia tersingkir daripada pusingan ketiga Kejohanan Dunia selepas tumpas kepada pemain China, Zhao Jun Peng, 19-21, 21-11, 19-21 sebelum pemain Malaysia itu mengalami satu lagi kekecewaan apabila tewas kepada Kidambi Srikanth dari India, 20-22, 21-23 pada pusingan pembukaan Terbuka Jepun. -BERNAMA


Raducanu melangkah ke separuh akhir Terbuka Korea

SEOUL, 23 September- Bintang muda Britain, Emma Raducanu mara ke separuh akhir Kejohanan Tenis WTA Terbuka Korea setelah menewaskan pilihan ketiga, Magda Linette 6-2, 6-2.Pemain pilihan keenam berusia 19 tahun itu seterusnya akan berdepan pilihan pertama kejohanan, Jelena Ostapenko untuk merebut tempat di perlawanan akhir.Ostapenko, juara Terbuka Perancis 2017 menumpaskan pemain ranking ke-186, Victoria Jimenez Kasintseva 6-2, 6-1 dalam aksi suku akhir.Raducanu mengejutkan dunia tenis apabila bangkit daripada pusingan kelayakan untuk menjuarai Terbuka Amerika Syarikat tahun lalu.Dia bagaimanapun bergelut untuk membina lebih banyak kejayaan dan gagal mempertahankan gelaran Grand Slamnya itu apabila tersingkir seawal pusingan pertama Terbuka AS bulan lalu.Raducanu yang mencapai ranking ke-10 dunia pada Julai lalu kini berada di tangga ke-77. -AFP

(Emma Raducanu tewaskan Linette pada suku akhir Terbuka Korea di Seoul/AFP)


Skuad gimrama WiPers rangkul 7 emas

BUKIT JALIL, 23 September - Dominasi kontinjen Wilayah Persekutuan (WiPers) dalam Sukan Gimrama jelas sukar digugat selepas menyapu bersih tujuh pingat yang dipertandingkan pada SUKMA ke-20 kali ini.Selepas cemerlang dengan dua pingat emas dalam acara berpasukan, kecermelangan skuad gimrama WiPers diteruskan dalama acara individu.Sebanyak empat apparatus dipertandingkan iaitu gelung, bola, belantan dan riben.Lezane Tan Li Hwe berjaya menghadiahkan dua emas bagi appratus bola dan gelung.Manakala Valerie Ng Zi Yi menguasai appratus belantan dan riben.Pengurus pasukan gimrama WiPers , Clarissa Lee amat berpuas hati selepas anak buahnya yang terdiri daripada muka baharu berumur 12 hingga 15 tahun itu pamer prestasi mengagumkan.

"Ini di luar jangkaan kami, kerana disebabkan COVID-19 yang melanda selama dua tahun lalu, kami tidak dapat berlatih dengan kerap, namun mereka berjaya, mereka berlatih dengan gigih dan berusaha untuk dapatkan emas," kata Clarissa Lee di sini.WiPers muncul juara keseluruhan dalam sukan Gimrama dengan 7 emas, 4 Perak dengan keseluruhan 11 pingat.


SUKMA ke-20 : Atlet Terengganu rangkul emas Pencak Silat Bebas Putri

NILAI, 24 September- Saingan sengit antara atlet Pencak Silat kategori Bebas Putri daripada kontinjen Terengganu dan Kelantan dalam perlawanan akhir Sukan Malaysia (SUKMA) ke-20 MSN diakhiri dengan 33 nilai pungutan mata seri.Atlet Terengganu, Farah Fareina Mohd Zaih dinobatkan sebagai pemenang bagi saingan itu dengan membawa pulang pingat emas setelah delegasi teknikal membuat pertimbangan ke atas keseluruhan aksi perlawanan.Farah Fareina pada awalnya ketinggalan mata selepas dijatuhkan pencabar, Nur Nazreen Yusreeny Md Nazrudin, namun kembali mendapat rentak sehingga ke peringkat akhir."Saya berasa sangat gembira daripada SUKMA terakhir saya, saya berjuang hampir 10 tahun.Tiga tahun saya tunggu saat ini, terima kasih kepada keluarga dan kawan-kawan yang menyokong," katanya selepas perlawanan tersebut.

(Farah Fareina Mohd Zaih, Atlet Terengganu)

Sementara itu, anak didik pesilat dunia, Mohd Al-Jufferi Jamari, turut menyumbang satu pingat emas buat negeri Pahang.Jelas Mohamad Hazim Amzad, SUKMA ke-20 MSN adalah temasya SUKMA yang terakhir buat beliau dan berbangga dapat mengekalkan momentum dengan memperoleh pingat emas yang kedua selepas SUKMA Perak pada 2018."Syukur, hari ini saya dapat mengekalkan emas kali kedua dalam SUKMA.Ini SUKMA terakhir saya, dan saya dah buat yang terbaik," katanya.

Sementara itu, Mohd Al-Jufferi berpuas hati dengan prestasi anak-anak didiknya yang beraksi dalam temasya tersebut."Dari pagi sampai petang dan malam ini, semua pelajar saya telah beri yang terbaik dan kemampuan mereka mungkin sampai situ sahaja kerana tiada rezeki.Akhirnya setelah kita cuba dapat pergi enam separuh akhir dan lima ke peringkat akhir," katanya.Pertandingan akhir diteruskan hari ini dengan siangan bagi acara Olahraga Putra kategori G, H, I, J dan bebas serta acara Olahraga Putri kategori D, E, F dan bebas.


SUKMA 2022: Sukan bola tampr, Johor atasi Selangor untuk emas ke 63

SELANGOR, 23 September- Pasukan bola tampar wanita Johor berjaya meraih pingat emas selepas menundukkan Selangor pada aksi final yang berlangsung di Dewan Bola Tampar Majlis Bandaraya Shah Alam, MBSA, semalam.Johor terlebih dahulu mendahului Selangor pada 2 set awal dengan 25-18,25-18.

(Pasukan bola tampar wanita Johor berjaya meraih pingat emas)

Namun Selangor berjaya bangkit menyamakan kedudukan dengan 21-25, 22-25 pada set seterusnya.Pada set penentuan, Johor lebih cemerlang untuk menutup perlawanan dengan 21-19 sekaligus menghadiahkan emas ke 63 buat kontinjen selatan tanah air itu. Perak milik Selangor dan gangsa milik kontinjen Sarawak.


13 rekod baharu kanu pada SUKMA ke-20 diiktiraf

PUTRAJAYA, 23 September - Catatan masa terpantas yang dicipta dalam 13 kategori acara kanu pada Sukan Malaysia (Sukma) ke-20, diiktiraf sebagai rekod kebangsaan yang baharu.Perkembangan itu disahkan Presiden Persatuan Kanu Malayasia (MASCA) Datuk Michael Wong, yang memaklumkan dakwaan bahawa semua rekod terbabit tidak dikira adalah tidak benar."Kami telah berbincang dengan ketua delegasi dan pengarah pertandingan, dan juga kami adakan mesyuarat dalam talian dengan persatuan kanu Asia semalam, bahawa segala rekod ini diambil kira.“Sebelum ini ada pertanyaan adakah ia rekod kebangsaan atau masa terbaik, tapi kami hari ini mengesahkan ia memang rekod kebangsaan," katanya ketika sidang media di Kompleks Sukan Air di sini.Pada Sukma edisi kali ini, sebanyak lapan rekod kebangsaan baharu dicipta dalam kategori wanita, sementara kategori lelaki menyaksikan lima rekod diperbaharui.Dalam pada itu, Michael turut memaklumkan MASCA telah mencalonkan dua atlet iaitu Mohd Fakhrullah dan Syahida Asyiqin Rusli, masing-masing sebagai Olahragawan dan Olahragawati Sukma ke-20.

Beliau memaklumkan, pencapaian Mohd Fakhrullah dari Johor yang memperbaharui dua rekod kebangsaan selain rangkul tujuh emas, sementara Syahida dari Terengganu yang meleburkan empat rekod kebangsaan, sewajarnya diberi penghargaan.Sementara itu, pertandingan kanu petang ini menyaksikan Johor membolot ketiga-tiga kategori acara perahu tradisional 8 penyandang 200 meter (m) lelaki, wanita dan campuran.Bagi kategori lelaki, negeri selatan itu mencatatan masa 54.252 saat (s) untuk muncul juara mengalahkan Pulau Pinang (56.252s) di tempat kedua dan Wilayah Persekutuan (56.273s) tempat ketiga.Kategori wanita pula, Johor mengambil masa 1 minit 01.034s untuk merangkul emas, manakala Wilayah Persekutuan (1:02.461s) dan Terengganu (1:04.752s) masing-masing menang pingat perak dan gangsa.Johor terus mempamerkan dayungan cemerlang bagi acara perahu tradisional 8 penyandang 200m campuran, untuk tampil juara dengan catatan masa 1:01.034s manakala pingat perak menjadi milik Wilayah Persekutuan (1:02.461s) selain gangsa disambar Terengganu (1:04.752s). - BERNAMA


Sukma 2022: Pertama kali sertai SUKMA, pemain golf kebangsaan rangkul 2 emas

SELANGOR, 23 September- Pemain Golf Kebangsaan Jeneath Wong dari Wilayah Persekutuan yang pertama kali menyertai Sukma, meraih dua emas menerusi acara golf final individu dan berpasukan wanita.Berlangsung di Kelab Golf Negara Subang KGNS, Jeneath berjaya membuat 219 pukulan mengatasi Foong Zi Yu dari Selangor yang meraih Perak dengan 225 pukulan, manakala Gangsa dimenangi Jocelyn Chee Yi Min dari Kedah.

(Pemain Golf Kebangsaan Jeneath Wong dari Wilayah Persekutuan meraih dua emas menerusi acara golf final individu dan berpasukan wanita)

Berpasukan wanita Wilayah Persekutuan yang turut diwakili Jeneath, serta Ng Jin Xuen dan Victoria Tan, meraih emas dengan 446 pukulan, diikuti Sarawak yang memenangi Perak dan Kedah meraih Gangsa.Bagi individu lelaki, Malcolm Ting berjaya merangkul pingat emas, walaupun terpaksa berhempas pulas melalui dua playoff menentang Muhammad Ikhmal Basry dari Wilayah Persekutuan, yang memperoleh perak dan seterusnya gangsa milik Zia Iqmal Abdul Rashid dari Terengganu.Bagi Berpasukan Lelaki akhir, Selangor berjaya pertahankan emas pada 2018, diikuti Johor meraih Perak dan Wilayah Persekutuan membawa pulang gangsa.


Sukma: Johor menunggu masa disahkan selaku juara keseluruhan

KUALA LUMPUR, 23 September - Memasuki hari-hari terakhir Sukan Malaysia (Sukma) Ke-20 yang akan melabuhkan tirainya Sabtu ini, kontinjen Johor kian hampir disahkan sebagai juara keseluruhan selepas unggul di tangga teratas kedudukan pingat dengan 69 emas, 39 perak dan 39 gangsa.Johor jauh meninggalkan 14 pasukan lain termasuk Wilayah Persekutuan yang kini berada di tempat kedua dengan 40 emas, 45 perak dan 51 gangsa diikuti Terengganu yang mengumpul 38 emas, 37 perak dan 50 gangsa di tempat ketiga.Penembak negara yang juga Juara Sukan SEA 2021, Nurul Syasya Nadiah Mohd Arifin dan pelumba berbasikal trek negara, Muhammad Ridhwan Sahrom, merupakan antara lapan penyumbang emas Johor semalam.Nurul Syasya membuktikan bidikannya sekali lagi tepat apabila meraih emas keempat peribadi, kali ini bersama Hazeq Haqeem R. Azmi bagi acara 10m air pistol berpasukan campuran, selepas menundukkan Justin Joanes Kelukin-Law Wen Xuen, 16-12, dari Sarawak di Lapang Sasar Nasional Subang.Aksi “panas” pula tercetus di Velodrom Nasional, Nilai, apabila Muhammad Ridhwan hampir terlepas pingat emas dimenangi daripada genggamannya.Tindakan Muhammad Ridwan yang didakwa bergerak ke luar trek dengan niat memaksa lawan untuk naik ke atas menyebabkan beliau menerima bantahan daripada beberapa pihak dan seterusnya dikenakan penalti sehingga tercampak ke kedudukan kelima dalam saingan akhir.

Bagaimanapun, kem Johor yang tidak berpuas hati dengan keputusan tersebut kemudiannya melakukan protes sebelum Jawatankuasa Komisar Sukma memutuskan Muhammad Ridwan adalah juara mutlak acara berkenaan.Sementara itu, perenang muda kebangsaan, Bryan Leong, yang mewakili Wilayah Persekutuan mencipta sensasi bagi acara 100m kuak kupu-kupu lelaki susulan kejayaan memadam rekod 13 tahun iaitu 53.33 saat (s) milik bekas perenang negara, Daniel Bego di Kejohanan Dunia di Rome, Italy pada 2009, dengan catatan baharu 53.32s, di Pusat Akuatik Nasional, Bukit Jalil.Sementara itu debaran peminat bola sepak Pulau Pinang dan Terengganu kian memuncak apabila kedua-dua pasukan bakal menentukan pemilik “ibu segala pingat” dalam aksi final di Stadium Bolasepak Kuala Lumpur, Cheras, yang pastinya akan mencuri tumpuan pada Sukan Malaysia (Sukma) ke-20, pada Jumaat.Pulau Pinang sudah semestinya berkobar-kobar untuk mengukir sejarah meraih kejayaan sulung acara bola sepak selepas terpaksa berpuas hati dengan pingat perak pada final edisi 2000 dan 2002.Bagaimanapun, status pasukan Terengganu yang pernah meraih gelaran hatrik emas pada 2006, 2008 dan 2010 tidak boleh dipandang ringan pasukan dari utara tanah air itu, sekali gus menyaksikan pertembungan sengit bakal berlaku malam Jumaat. - BERNAMA


Harimau Malaya benam 'Gajah Perang' menerusi sepakan penalti

KUALA LUMPUR, 23 September - Skuad Harimau Malaya kendalian jurulatih Kim Pan Gon memalukan skuad 'Gajah Perang', Thailand di laman sendiri selepas menang menerusi penentuan sepakan penalti 5-3 dalam aksi Kejohanan Piala Raja Thailand, berlangsung di Stadium 700th Anniversary of Chiang Mai malam tadi.Kejayaan itu membolehkan skuad Kebangsaan membuat perhitungan akhir menentang pasukan ranking ke-109 dunia, Tajikistan.Pemenang perlawanan yang akan menentukan pasukan mana mara ke saingan akhir terpaksa ditentukan menerusi sepakan penalti selepas aksi 90 minit berakhir 1-1 yang menyaksikan Pansa Hemviboon menjaringkan gol penyamaan Thailand pada penghujung perlawanan selepas La'Vere Corbin-Ong meletakkan Malaysia di depan pada separuh masa pertama.Kapten pasukan, Dion Cools, Syafiq Ahmad, Matthew Davies, Declan Lambert dan Corbin Ong cemerlang menyempurnakan kesemua tendangan penalti.Aksi cemerlang penjaga gol negara Ahmad Syihan Hazmi selepas menyelamatkan beberapa percubaan berbahaya skuad Gajah Perang serta menafikan sepakan penalti pemain sayap Thailand, Supachok Sarachat bagi memastikan skuad negara menang dengan keputusan 5-3.Pada saingan akhir Piala Raja Thailand yang dijadual berlangsung di venue sama pada Ahad ini, Malaysia akan berdepan Tajikistan yang menewaskan Trinidad & Tobago dalam satu lagi aksi separuh akhir.

Malaysia pernah menjulang piala berkenaan sebanyak empat kali iaitu pada tahun 1972, 1976, 1977 dan 1978.Kejayaan skuad kebangsaan malam tadi menyaksikan Thailand terus gagal menamatkan kemarau kemenangan ke atas pasukan negara sejak Disember 2014 selepas turut tewas 0-1 pada pusingan kelayakan Piala Dunia 2022/ Piala Asia 2023 pada Jun tahun lepas.


SUKMA ke-20: Johor juara keseluruhan acara berbasikal

NILAI, 22 September- Johor dinobatkan juara keseluruhan acara berbasikal Sukan Malaysia (SUKMA) edisi ke-20.Acara berbasikal trek yang berlangsung di Velodrom Nasional Nilai, tamat hari ini.Pasukan negeri merah biru mendominasi saingan sukan berbasikal dengan membawa pulang 17 pingat.11 emas, 3 perak dan 3 gangsa.Ketua jurulatih, Junaidi Mohamad Nasir berkata kejayaan ini paling bermakna buat kontinjen Johor selepas mengharungi beberapa cabaran sebelum ini.  "Ini hasil titik peluh kami bersama selama hampir empat tahun kami berusaha menaikan dan memartabatkan sukan berbasikal negeri Johor."Jadi pasukan kami telah memberikan satu impak baharu dalam sukan berbasikal dalam negara, jadi usaha sama barisan jurulatih, barisan mekanik dan Majlis Sukan Johor...membuahkan hasil seperti sekarang," katanya di sini.

Bagi penyumbang pingat emas terbanyak negeri Harimau Selatan, Siti Nur Adibah Akma Mohd Fuad kejayaan itu hadiah terakhir buat Johor di peringkat SUKMA.  "Saya rasa berpuas hati dan berbaloi atas usaha selama ini untuk sampai ke hari ini dan saya rasa sudah berjaya buktikan yang saya mampu mengalas tugasan diberikan oleh jurulatih dan kepercayaan yang diberi pada saya," jelasnya.

(Siti Nur Adibah Akma Mohd Fuad)

Atlet berusia 23 tahun itu berjaya meraih lima pingat emas.  Kecemerlangan yang dilakar Siti Nur Adibah mendorongnya memasang hasrat menyertai skuad kebangsaan ke Sukan SEA Kemboja tahun depan.


Tenis Terbuka Pan Pasifik: Osaka tarik diri sakit perut

(Naomi Osaka dari Jepun (KANAN) membantu Daria Saville selepas pemain Australia itu tercedera semasa perlawanan perseorangan wanita mereka pada hari kedua Terbuka Pan Pasifik di Tokyo pada 20 September 2022. / AFP)

TOKYO, 22 September- Kesengsaraan Naomi Osaka semakin mendalam apabila bekas pemain nombor satu dunia itu menarik diri daripada Terbuka Pan Pasifik di Tokyo selepas mengadu sakit perut pada Khamis.Pemain Jepun berusia 24 tahun itu dijangka menentang Beatriz Haddad Maia dari Brazil pada pusingan kedua tetapi menarik diri dengan mengatakan keadaan badannya tidak menizinkannya untuk turun ke gelanggang."Ia satu penghormatan untuk dapat bermain di Terbuka Toray Pan Pacific di hadapan peminat yang menakjubkan di sini di Jepun," kata Osaka dalam satu kenyataan yang dikeluarkan oleh penganjur."Ini akan sentiasa menjadi kejohanan istimewa untuk saya dan saya harap saya boleh melangkah ke gelanggang hari ini, tetapi saya tidak sihat""Terima kasih atas sokongan anda minggu ini dan saya akan berjumpa anda tahun depan," tambahnya.Osaka, pemenang Grand Slam empat kali, sedang berusaha untuk menamatkan prestasi buruk di Tokyo, di mana dia adalah juara bertahan daripada kali terakhir kejohanan itu dimainkan pada 2019.Dia telah menjunam ke kedudukan 48 dalam ranking dunia wanita selepas aksi malang yang menyaksikan dia tersingkir pada pusingan pertama tiga kejohanan sebelum ini.Perlawanan pusingan pertama Osaka di Tokyo menentang pemain Australia Daria Saville hanya berlangsung tujuh minit sebelum lawannya rebah dengan lutut yang cedera.Saville menarik daripada perlawanan itu dan kemudiannya didapati koyak ligamen sendi lutut.Osaka mengakui pada Isnin bahawa dia telah melalui "lebih banyak kejatuhan daripada kejayaan" tahun ini."Tahun ini bukanlah tahun terbaik untuk saya tetapi saya telah belajar banyak tentang diri saya," katanya sambil menambah bahawa dia "gembira untuk menjadi sihat"."Hidup ada pasang surut, dan tahun ini lebih banyak turun daripada naik, tetapi secara keseluruhan saya cukup gembira dengan kedudukan saya sekarang."Osaka telah berada di luar lingkungan 10 teratas sepanjang tahun dan mengalami kekalahan pusingan pertama di kedua-dua Terbuka Perancis dan Amerika Syarikat.Dia menarik diri dari Wimbledon kerana kecederaan Achilles.Osaka sebelum ini bercakap secara terbuka tentang perjuangan dengan kesihatan mentalnya.Penarikan dirinya daripada Terbuka Pan Pasifik hanyalah tamparan terbaharu bagi kejohanan itu, yang menyaksikan beberapa nama besar tersingkir pada pusingan awal.Pilihan utama Paula Badosa dari Sepanyol dan pemain nombor dua Caroline Garcia dari Perancis tersingkir dalam perlawanan pembukaan mereka, bersama juara Wimbledon Elena Rybakina.Pilihan keenam, Karolina Pliskova tewas pula 6-3, 6-4 kepada pemain Croatia, Petra Martic pada pusingan kedua pada Khamis, sekali gus enjadi mangsa terbaharu Terbuka Jepun. -AFP


Roger Federer sahkan beraksi perlawanan terakhirnya

ANKARA, 22 September - Lagenda tenis Switzerland Roger Federer, juara Grand Slam 20 kali, mengesahkan hari ini bahawa beliau akan beraksi pada perlawanan terakhir dalam kariernya di Piala Laver 2022 di London.Pemain berusia 41 tahun itu mengumumkan persaraannya daripada sukan tenis minggu lalu kerana mengalami kecederaan pada lutut. Beliau tidak bermain sejak Wimbledon 2021, lapor Agensi Anadolu.Bercakap pada sidang media di London's O2 Arena, Federer berkata beliau akan bermain untuk satu perlawanan pada Jumaat malam.Federer mengakui berasa "gugup" untuk bersaing di Piala Laver kerana sudah lama tidak menyertai pertandingan.

"Jadi, saya cuba bersedia untuk perlawanan terakhir saya. Kita lihat bagaimana nanti. Saya gementar kerana sudah lama tidak bermain. Saya harap ia berjalan lancar."Federer sebelum ini mengesahkan bahawa Piala Laver, yang akan bermula pada Jumaat, akan menjadi "acara ATP terakhirnya."Memulakan kerjaya tenis profesionalnya pada 1998, Federer berjaya muncul sebagai antara pemain hebat sepanjang zaman sukan itu.Ikon Switzerland itu juga memegang rekod untuk gelaran Wimbledon terbanyak, dengan merangkul lapan kejuaraan. - BERNAMA


SUKMA: Wilayah Persekutuan mula dapat momentum, Johor sukar digugat

(Atlet Renang Wilayah Persekutuan terdiri dari Bryan Leong Xin Ren, Khiew Hoe Yean, Low Ken Ji dan Tan Khai Xin menunjukkan pingat emas yang berjaya diraih pasukan mereka dalam acara Akhir 4x100 meter Gaya Bebas Berganti-Ganti Lelaki pada Sukan Malaysia 2022 (SUKMA) di Pusat Akuatik Nasional Bukit Jalil/BERNAMA)

KUALA LUMPUR, 21 September- Kontinjen Johor terus megah di persada carta pungutan pingat Sukan Malaysia (Sukma) ke-20 walaupun Wilayah Persekutuan dilihat mula mendapat momentum untuk mencabar bagi kejuaraan keseluruhan.Pada hari kelapan temasya sukan berlangsung, Wilayah Persekutuan yang digelar sebagai ‘WiPers’ muncul kontinjen paling cemerlang hari ini apabila merangkul 11 daripada 59 pingat emas yang ditawarkan, selain turut meraih lapan perak dan 11 gangsa.

(Aksi atlet dari Wilayah Persekutuan Ain Najwa Muhamad Basri Darul memenangi pingat emas dalam acara sukan silat akhir kategori Jurus Tunggal Putri pada Sukan Malaysia (Sukma) Majlis Sukan Negara (MSN) 2022 di Stadium Universiti Sains Islam Malaysia (USIM)/BERNAMA)

Sukan muaythai menjadi penyumbang terbanyak dengan empat kilauan emas, manakala angkat berat dan renang masing-masing menyumbangkan dua emas, selain masing-masing satu menerusi terjun, pencak silat dan boling.Kejayaan tersebut menyaksikan Wilayah Persekutuan telah mengutip sejumlah 33 emas, 38 perak dan 45 gangsa untuk mengatasi Terengganu ke kedudukan kedua.Namun, Johor yang memburu kejuaraan pertama sejak 1986, dilihat sukar digugat apabila kontinjen Harimau Selatan itu berada di kelas tersendiri dengan kejayaan menyambar 60 emas, atau 21.5 peratus daripada keseluruhan 279 pingat emas yang telah dipertandingkan setakat ini.Johor turut menang 35 perak dan 32 gangsa.Pada hari ini, Johor berjaya meraih sembilan emas selepas meneruskan dominasi dalam sukan kenu, apabila menyapu ketiga-tiga emas dalam acara bot tradisional 1,000m lapan pengayuh lelaki, wanita dan campuran.Kenu menjadi lubuk emas buat Johor apabila telah meraih 17 daripada 25 emas yang dipertandingkan di Kompleks Sukan Air Putrajaya setakat ini, dengan tiga lagi emas dipertandingkan esok.Kilauan emas lain Johor diperolehi menerusi pencak silat yang menghadiahkan dua emas, serta masing-masing satu daripada memanah, renang, muaythai dan berbasikal.Terengganu pula berada di kedudukan ketiga dengan kutipan sebanyak 33 emas, 33 perak dan 36 gangsa, selepas berjaya memburu tujuh emas hari ini, masing-masing dua menerusi memanah, judo dan muaythai, manakala satu lagi daripada sukan angkat berat.Lebih 30 pingat emas menjadi taruhan esok dengan tumpuan berada di kolam renang yang menawarkan lapan emas, selain memanah (5), berbasikal (4), angkat berat (4) Judo (4), kenu (3), menembak (3) dan gimrama (2).-BERNAMA


Pulau Pinang ke final, pegawai kejar pengadil dalam aksi 'panas'

(Situasi sedikit tegang berlaku selepas pengadil melayangkan kad merah ke atas seorang pemain Wilayah Persekutuan ketika menentang pasukan Pulau Pinang dalam aksi separuh akhir Sukan Malaysia 2022 (SUKMA) yang berlangsung di Stadium Shah Alam malam ini/BERNAMA)

KUALA LUMPUR, 22 September- Impian Pulau Pinang memenangi pingat emas pertama bola sepak lelaki Sukan Malaysia (Sukma) terus bernyala apabila mara ke final selepas mengatasi Wilayah Persekutuan 1-0 pada aksi separuh akhir yang dicemari dengan kekecohan di penghujung perlawanan, malam ini.Pada pertembungan di Stadium UiTM Shah Alam itu, jaringan sepakan penalti disempurnakan ketua pasukan Mohd Danial Irfan Mohd Nadzri pada minit ke-40 menjadi perbezaan sekali gus menghampakan Wilayah Persekutuan yang belum pernah merangkul emas sejak edisi pertama pada 1986.Menuju 90 minit, aksi bertukar panas dengan pemain Wilayah Persekutuan, Muhammad Iman Fakhrullah Zamri, dilayakan kad merah pada minit ke-88 kerana menyepak pemain lawan sebelum keadaan semakin tegang apabila berlaku tolak menolak antara pemain.

(Pemain Pulau Pinang Mohd Danial Irfan Mohd Nadzri meraikan jaringan selepas menyempurnakan sepakan penalti semasa menentang pasukan Wilayah Persekutuan pada aksi perlawanan separuh akhir bola sepak Sukan Malaysia 2022 (SUKMA) yang berlangsung di Stadium Shah Alam malam ini/BERNAMA)

Salah seorang pegawai Wilayah Persekutuan turut dilayangkan kad merah selepas melakukan provokasi terhadap pengadil yang menyaksikan beliau mengejar pengadil tersebut di tengah padang selepas diperintah keluar.Bagaimanapun, suasana menjadi terkawal dengan bantuan pihak polis sebelum permainan bersambung dan keputusan 1-0 kekal berpihak Pulau Pinang.Dalam satu lagi aksi separuh akhir di Stadium Universiti Kebangsaan Malaysia (UKM) di Bangi menyaksikan juara hatrik dari edisi 2006 sehingga 2010, Terengganu mencipta kemenangan 2-1 ke atas Selangor.Di awal perlawanan, Selangor tampak lebih agresif melakukan serangan, namun ketinggalan seawal minit kelapan apabila Terengganu membuka tirai jaringan hasil penyudah pemain tengah, Muhammad Muslihuddin ‘Atiq Mat Zaid berpunca dari sepakan sudut.Kelekaan barisan pertahanan Selangor membawa padah apabila kesilapan pemain menghantar bola dihidu pemain tengah Terengganu, Muhammad Zahin Raimi Zamani, yang bijak mengawal keadaan sebelum melepaskan rembatan untuk merobek gawang sekali gus menggandakan kedudukan pasukan.Selangor merapatkan defisit jaringan pada minit ke-62 menerusi tandukan Muhammad Adim Muzahhir Saipu Azuan, namun gagal menemui gol penyamaan yang menyaksikan kedudukan 2-1 kekal berpihak Terengganu untuk melangkah ke final.Aksi final antara Pulau Pinang menentang Terengganu dijadual berlangsung di Stadium Bolasepak Kuala Lumpur di Cheras, Jumaat ini sementara Selangor dan Wilayah Persekutuan akan berentap dalam aksi penentuan pingat gangsa di Stadium UKM pada hari yang sama.- BERNAMA


Boling: Sarawak bolot emas berpasukan wanita buat kali ketiga berturut-turut

(Atlet Tenpin Boling Sarawak, Lavinia Kho Jia Jie (kiri) dan Nur Hazirah Ramli bergambar selepas meraih pingat Emasdalam acara Tenpin Boling kategori women’s double akhir pada SUKMA 2022/BERNAMA)

PETALING JAYA, 21 September- Skuad boling wanita Sarawak terus membuktikan mereka adalah kuasa besar dalam sukan itu apabila berjaya meraih pingat emas acara pasukan berlima Sukan Malaysia (Sukma) buat kali ketiga berturut-turut hari ini.Kejayaan itu dilakar menerusi aksi bertenaga Gillian Lim Siew Giok, Asya Dania Azree, Lavina Kho Jia Jie, Nur Hazirah Ramli dan Nur Aina Kamalia Abdul Ayub yang menjatuhkan 5,882 pin di Sunway Megalanes di sini.

(Atlet tenpin boling Sarawak, Nur Hazirah Ramli beraksi dalam acara tenpin boling kategori women’s double akhir pada SUKMA 2022/BERNAMA)

Perak, yang diwakili Alya Addini Zulmari, Tuan Nurin Ellina Tuan Zamzuri, Jessica Ting Shuet Yee dan Nuratiqa Syauqina Hasmadi dan Nor Baitul Ayu Atisya Mohamad Ayob, terpaksa berpuas hati dengan pingat perak menerusi 5,560 jatuhan pin. Gangsa menjadi milik Selangor yang menjatuhkan 5,508 pin menerusi Adelia Nur Irwan Syazalee, Nur Diyana Jalaluddin, Nurdayini Iman Noor Azrin, Aneesa Deyas Asri dan Nur Nais Falilnesa Isman. Mengulas kejayaan yang diraih, atlet kebangsaan Gillian berkata pasukan itu sebelum ini sememangnya berdisplin ketika latihan dalam misi mempertahankan emas dan memastikan skuad tersebut meneruskan kecemerlangan buat kontinjen Sarawak.“Kami sepasukan memang tak nak putus asa walaupun ini Sukma terakhir saya... emas hari ini memberi keyakinan kepada saya bahawa dua rakan saya mampu pertahankan kejuaraan pada Sukma akan datang.“Misi kami belum selesai, masih ada lagi acara masters yang perlu diperjuangkan,” katanya kepada pemberita malam ini.Kategori lelaki menyaksikan Wilayah Persekutuan yang dibarisi Matthew Ong Tzi Ming, Ahmad Azriq Izamudin, Shaqeem Izwan Teh Shahrul Hafiz Teh, Haikal Hazlan dan Muhammad Hazim Alhanafiah menggungguli emas selepas menjatuhkan 6,029 pin.Perak menjadi milik Sarawak dengan 5,884 jatuhan pin menerusi Abnor Loo Chun Lik, Tsen Fan Yew, Mohd Zuhayr Redza Noor Azrul, Musayyar Khalid dan Abang Afiq Yazid.Terengganu, yang diwakili Wan Muhammad Zarif Ikram Wan Mazlan, Muhammad Zafran Yahya, Muhammad Alif Syafiq Halim, Muhammad Alif Syafie Halim dan Ahmad Hazim Syahmi Nik Mat, pula terpaksa berpuas hati dengan gangsa selepas menjatuhkan 5,842 pin.- BERNAMA


SUKMA 2022: Kontinjen Negeri Sembilan kutip emas ke-15

KUALA LUMPUR, 21 September- Kontinjen Negeri Sembilan mengutip pingat emas ke-15 menerusi sukan Bola Keranjang 5 sebelah Wanita selepas menewaskan Selangor 46-41.Perlawanan yang berlangsung di Stadium MABA, Kuala Lumpur itu menyaksikan suku pertama pasukan Selangor lebih mendominasi permainan berbanding Negeri Sembilan apabila mendahului 11-5.Negeri Sembilan kemudian memperkemas strategi sekali gus merapatkan jurang kepada 21-20 di suku kedua.Memasuki suku ketiga, kedua-dua pasukan mempamerkan aksi seimbang dengan saling bertukar mata.Peningkatan demi peningkatan ditonjolkan pasukan Negeri Sembilan di suku terakhir dengan serangan lebih berkesan untuk menang 46-41.Menurut Jurulatihnya, Lee Kheng Tian strategi untuk memperkuatkan benteng pertahanan adalah kunci kejayaan pasukan Negeri Sembilan ke atas Selangor."Hari ini pertahanan memang cepat cover dan cukup terperinci dalam perlawanan."Saya beritahu pemain selagi kita bertahan, beri tekanan kepada lawan, kita ada peluang untuk menang," katanya.

Puas hati prestasi atletSementara itu, Pengarah MSN Negeri Sembilan, Datuk Sabuddin Sani berpuas hati dengan prestasi atlet-atlet negeri itu setakat ini.Menurutnya, kontinjen Negeri Sembilan berada pada tahap cukup membanggakan dan mampu mengutip lebih banyak pingat emas dalam tempoh baki beberapa hari lagi."Kita sebenarnya kontijen Negeri Sembilan menyasarkan kedudukan single digit maksudnya 8,9,7 dan seterusnya kita cuba perbaiki daripada tahun 2018 pada itu kita dapat nombor 13."Saya yakin dan percaya perkara ini boleh dicapai berdasarkan ada berapa lagi permainan dan kita sudah masuk final, insya-Allah," katanya di sini.

Setakat ini Negeri Sembilan berada di tangga ke-11 dengan mengumpul 15 emas, 4 perak dan 20 gangsa.Pada edisi 2018, Negeri Sembilan menduduki senarai ke-12 daripada 15 kontinjen yang bertanding dengan memperoleh 13 emas, 18 perak dan 43 gangsa.


SUKMA 2022: Johor rangkul emas bagi acara memanah

NEGERI SEMBILAN, 21 September- Atlet memanah Johor, Nuraqilah Khairul berjaya merangkul pingat emas bagi kategori compaund 50 meter wanita dalam pusingan Olimpik perseorangan yang berlangsung di Universiti Sains Islam Malaysia (USIM).  Atlet berusia 21 tahun itu berjaya menyamai rekod kebangsaan yang dilakukan pada Asia Cup 2018 dengan 15 batang anak panah dan mata 146.

(Atlet memanah Johor, Nuraqilah Khairul berjaya rangkul pingat emas)

Bagi Nuraqilah kejayaan berkenaan bukan perkara yang mudah apabila mampu menyaingi atlet Pulau Pinang,Kayalvhily yang meraih pingat Perak dan Gangsa menjadi milik Pahang,Maizatul Amiera Natasha Mahadi.  "Cabaran saingan sangat tinggi sebab dia merupakan atlet 'Sea Game' dan dia satu kumpulan juga masa saya aug hari itu, jadi saya rasa kali ini ingin membuat sesuatulah demi negeri saya," katanya kepada pemberita di sini. Beliau juga telah merangkul sebanyak 2 pingat emas dan 1 pingat perak dalam SUKMA edisi ke-20 ini.  Bagi kategori lelaki compound 50 meter kalah mati pingat emas bejaya menjadi milik atlet Terengganu,Muhammad Hazmi Aisar Azmi.  Kejayaan itu selepas berjaya menundukan lawan sepasukannya,Muhammad Ammar Mohammad Amin dengan mata 144.  Manakala gangsa menjadi milik atlet Sabah,Adriel Gabriel Liew.  Esok merupakan hari terakhir bagi acara memanah bagi kategori 70 meter recurve lelaki dan wanita.


Laungan perkauman, Pedro Sanchez kecewa dengan peminat Atletico Madrid

BARCELONA, 21 September- Perdana Menteri Sepanyol, Pedro Sanchez mengkritik Atletico Madrid kerana tidak tegas berdepan kecaman perkauman daripada pemain mereka terhadap pemain sayap Real Madrid, Vinicius Junior.Kelab itu kemudian mengeluarkan kenyataan mengatakan penderaan itu "tidak boleh diterima" dan mereka tidak akan berhenti sehingga pesalah ditemui dan diharamkan ke stadium."Saya adalah penyokong Atletico Madrid, jadi saya sangat sedih," kata Sanchez kepada Politico ketika Perhimpunan Agung Pertubuhan Bangsa-Bangsa Bersatu di New York.La Liga akan membuat laporan kepada jawatankuasa disiplin Persekutuan Bolasepak Sepanyol, namun Atletico tidak memberi komen hingga lewat semalam.

Terdahulu,Sekumpulan penyokong kelab Atletico Madrid dirakam melaungkan lagu perkauman ketika pertemuan pasukan tersebut berdepan pemenang Liga Juara-Juara, Real Madrid pada Ahad.Laungan yang berbaur kurang senang itu dilemparkan kepada penyerangnya, Vinicius Junior di luar Stadium Wanda Metropolitano."Anda seorang monyet! Vinicius, anda adalah monyet," nyanyian yang dilaungkan penyokong tuan rumah dikongsikan menerusi rakaman video di pelantar media sosial stesen radio Cope.Media tempatan juga melaporkan bahawa bunyi monyet dan nyanyian "Vinicius, mati" kedengaran sepanjang permainan.Ketua Persatuan Ejen Bola Sepak Sepanyol, Pedro Bravo dikritik minggu lalu kerana berkata Vinicius perlu berhenti "bermonyet" ketika meraikan gol dengan beberapa pemain bola sepak Brazil, termasuk Neymar dan Dani Alves, mengecam komen itu sebagai perkauman.Bravo berkata bahawa komen itu tidak bertujuan untuk ditafsirkan sebagai perkauman dan sebaliknya hanyalah satu giliran frasa yang biasa digunakan dalam bahasa Sepanyol.Vinicius dan Real bagaimanapun, mengeluarkan kenyataan yang mengecam penderaan perkauman yang dialami pemain itu sepanjang kariernya.Vinicius dan penjaring gol Rodrygo meraikan gol pembukaan Real dalam permainan dengan menari di hadapan penyokong Atletico ketika Real meneruskan permulaan sempurna musim ini.Vinicius menyiarkan gambar di Instagram dengan kapsyen "Dance where you want" manakala rakan sepasukan antarabangsanya Gabriel Jesus dari Arsenal berkata awal Ahad bahawa sambutan menarinya untuk golnya menentang Brentford dalam Liga Perdana didedikasikan untuk rakannya.-AFP


Pertahan kedudukan juara dunia, Quartararo ada lima perlumbaan lagi

MOTEGI, 21 September- Kehangatan perlumbaan MotoGP dunia beralih ke litar Twin Rig Motegi, Jepun pada hujung minggu ini.Pelumba Perancis, Fabio Quartararo yang juga menyandang gelaran juara dunia ketika ini berbaki lima lagi perlumbaan untuk mengekalkan kedudukannya.Kegagalan meraih gelaran juara pada Grand Prix (GP) Aragon, Sepanyol pada Ahad akibat kemalangan menjadikan jurang mata dengan pelumba Itali, Francesco Bagnaia serta pelumba Sepanyol, Aleix Espargaro masing 10 dan 17 mata.Pelumba jentera Ducati, Bagnaia menambah lagi tekanan kepada Quartararo Yamaha selepas berjaya mencatatkan empat kemenangan berturut-turut menerusi GP Sepanyol, GP San Marino, GP British dan GP Belanda."Saya memberikan yang terbaik dan saya ingin bertarung di Jepun," kata Bagnaia yang berusia 25 tahun yang mengejar gelaran MotoGP Dunia yang pertama.Beliau gembira dapat mengutip 20 mata meski hanya raih sekadar tempat kedua daripada terpaksa menanggung risiko untuk menang.Hanya 17 mata membahagikan tiga teratas dalam perlumbaan ke Motegi untuk MotoGP pertama di Jepun sejak pandemik.-AFP


SUKMA 2022: Emas pertama buat kontinjen Sabah

PUTRAJAYA, 21 September- Kontinjen Sabah mendapat emas pertama dari sukan angkat berat di Temasya Sukan Malaysia SUKMA Ke-20 Majlis Sukan Negara, MSN hari ini.Atlet kebangsaan, Elly Cascandra Engelbert menepati ramalan apabila menjuarai acara angkat berat wanita bawah 55 kilogram.

(Atlet kebangsaan, Elly Cascandra Engelbert berjaya menyumbangkan emas pertama)

Dalam acara Snatch, Elly melakukan angkatan 76 kilogram. Manakala bagi acara clean & jerk, elly dapat melakukan angkatan terbaik 93 kilogram.Elly melakukan angkatan 169 kilogram untuk menghadiahkan emas pertama buat kontinjen sabah. Perak milik atlet Sarawak, Marthini Chan dan gangsa milik atlet Terengganu, Alia Adani Johari. Acara lain akan bersambung pukul 2 nanti antaranya angkat berat wanita bawah 59 kilogram, lelaki bawah 67 kilogram dan lelaki bawah 73 kilogram.


JDT bukan kelab persaraan pemain ternama dunia

JOHOR BAHRU, 21 September- Pemilik kelab Johor Darul Ta’zim (JDT), Tunku Ismail Sultan Ibrahim enggan menjadikan kelab itu sebagai tempat persaraan pemain ternama dunia.Baginda juga menyangkal khabar angin kononnya mahu membawa masuk bekas bintang Real Madrid dan Arsenal, Mesut Ozil ke kelab itu.  Ia bagi memastikan JDT tidak mengulangi tindakan membayar pampasan terlalu tinggi, seperti yang pernah dilakukan sebelum ini selepas melepaskan beberapa pemain import.  Namun, Tunku Ismail tidak menolak jika Papu Gomez menyatakan minatnya menyertai juara Liga Super lapan kali itu musim akan datang, andai harganya munasabah.  Tunku Ismail hanya mahukan pemain-pemain yang boleh memberi komitmen tinggi serta menghasilkan impak dan kejayaan kepada JDT, bukan sekadar populariti.  Titahnya, setakat ini hanya Luciano Figueroa dari Argentina yang berjaya memberi komitmen dan karakter diimpikan JDT.  "Malaysia bukan satu destinasi untuk pemain besar kalau nak pergi Jepun, Korea, Arab Saudi jadi kalau nak datang Malaysia untuk dapat duit banyak gaji pencen tapi tak beri 100%, membazir," titah Tunku Ismail ketika sesi soal jawab bersama peminat JDT di Stadium Sultan Ibrahim, Iskandar Puteri di sini.

(Tunku Ismail Sultan Ibrahim ketika sesi soal jawab bersama peminat JDT di Stadium Sultan Ibrahim, Iskandar Puteri)


Piala Dunia 2022: Lewandowski sarung lilitan kapten Ukraine dan Poland

WARSAW, 21 September- Bintang Barcelona, Robert Lewandowski akan memakai kedua-dua lilitan kapten Poland dan Ukraine pada Piala Dunia 2022 di Qatar.Jurulatih Ukraine, Andriy Shevchenko menyerahkan lilitan simbolik biru dan kuning pada Selasa di stadium kebangsaan Poland di Warsaw."Terima kasih, Shevchenko. Gembira bertemu anda. Ia adalah satu penghormatan untuk membawa lilitan kapten biru kuning Ukraine ke Piala Dunia," kata Lewandowski menerusi ciapan di Twitternya.Ketika Poland layak ke Piala Dunia dengan menewaskan Sweden dalam playoff pada Mac, Ukraine tewas kepada Wales dalam kelayakan terakhir terakhir pada Jun.“Seluruh negara terjejas oleh perang, semua orang dalam bahaya,” kata Shevchenko kepada media Poland."Pada masa yang sama, semua orang bekerja dan melakukan apa yang mereka mampu untuk menyumbang dan membantu orang lain, untuk menyokong negara. Pemain bola sepak tidak terkecuali."Ini juga mesej kepada dunia, kami berjuang. Kami masih hidup dan kami tidak akan berputus asa," tambah Shevchenko.Di Qatar, Poland akan menentang Argentina, Arab Saudi dan Mexico dalam Kumpulan C.-AFP